title: Søren Lerby

text: 1983 Lerby siirtyi FC Bayern Müncheniin Paul Breitnerin korvaajaksi. Lerby voitti FCB:ssä kaksi Saksan mestaruutta ennen siirtymistään AS Monacoon 1986. Hän pelasi Ranskassa vain yhden kauden ennen paluutaan Alankomaihin, tällä kertaa PSV Eindhovenin joukkueeseen. Lerby pelasi PSV:ssä kaksi kautta ollen voittamassa Euroopan Cupia 1988. Finaalissa SL Benficaa vastaan Lerbyn lisäksi esiintyi kaksi muuta tanskalaista, Jan Heintze ja Ivan Nielsen. Frank Arnesen sen sijaan oli loukkaantumisen vuoksi poissa ottelusta.


title: Søren Lerby

text: Lerby kuului myös Tanskan maajoukkueen vakiokalustoon 11 vuoden ajan. Hän debytoi Irlantia vastaan 1978 pelaten kaikkiaan 67 maaottelua ja tehden 10 maalia. Lerby pelasi kaikki ottelut EM-kisoissa 1984, kun Tanska eteni aina välieriin saakka. Myös MM-kisoissa 1986 Lerby urakoi täydet minuutit jokaisessa ottelussa. Lerby oli mukana myös EM-kisoissa 1988.


title: Søren Lerby

text: Meriitit pelaajanaLerbyn toistaiseksi ainoa valmennuspesti on ollut FC Bayern Münchenissä. Hän tuli päävalmentajaksi lokakuussa 1991 erotetun Jupp Heynckesin tilalle. Lerbyn alaisuudessa FCB pelasi kehnosti ja putosi UEFA Cupista häviten 6–3 Lerbyn entiselle seuralle, B 1903:lle. Lerby sai potkut maaliskuussa 1992.


title: Søren Lerby

text: Lerby toimii nykyään jalkapalloagenttina ja on suorittanut FIFA:n urheiluagentin lisenssin. Lerby asuu nykyään Larenissa, Pohjois-Hollannissa.


title: Djenné

text: Djenné on kaupunkikunta ja Moptin alueen Djennén piirin hallinnollinen keskus Malissa. Se sijaitsee Nigerin ja sen sivujoen Banin välisellä tulva-alueella 75 kilometriä Moptista lounaaseen. Kunnassa on 32 900 asukasta (vuonna 2009).


title: Djenné

text: Djennén kaupunkikunnan pinta-ala on 302 neliökilometriä. Se rajoittuu pohjoisessa Deraryn, idässä Fakalan ja Madiaman, etelässä Dandougou Fakalan, lännessä Pondorin ja luoteessa Ouro Alin kuntiin. Seudun ilmasto on sudanilais-sahelilainen. Vuotuinen sademäärä on 550 millimetriä.


title: Djenné

text: Kuntaan kuuluu Djennén kaupunki ja yhdeksän kylää: Balé-Seyna, Diabolo, Kamaraga, Niala, Souala, Syn, Wèlingara ja Yentéla. Asukkaat ovat etupäässä songhaita, fulbeja, bambaroita ja bozoja.


title: Djenné

text: Kaupungin eteläpuolella sijaitseva Djenné-Jeno on arkeologisten tutkimusten mukaan ollut asuttu jo kolmannella vuosisadalla eaa. Vuoden 800 tienoilla se oli suuri kauppakaupunki, jossa asui ehkä 10 000 ihmistä. Djénne-Jenon kukoistuskausi jatkui 1000-luvulle saakka.


title: Djenné

text: Nykyistä kaupunkia pidetään soninkekauppiaiden 1200-luvulla perustamana. Songhaivaltakunnan hallitsija Sonni Ali Ber valloitti sen vuonna 1467 ja marokkolaiset vuonna 1591. Timbuktun tapaan Djennéstä kehittyi kukoistava kauppakaupunki, jonka kautta virtasi Taghazan suolaa etelään ja etelän kultaa pohjoiseen. Se oli myös huomattava islamilaisen sivistyksen keskus. Macinan fulbevaltion hallitsija Ahmadu Lobbo valtasi Djennén 1800-luvun alussa, Umar Tallin johtamat tukulorit vuonna 1861 ja ranskalaiset vuonna 1893. Siirtomaa-aikana Djenné menetti asemansa kaupankäynnin keskuksena parempien kulkureittien varrella sijaitsevalle Moptille.


title: Djenné

text: Djennéstä on paikallistieyhteys Ségoun ja Moptin väliselle valtatielle. Tulva-aikaan kaupunkiin pääsee vain veneellä. Paikallisia elinkeinoja ovat maanviljely, karjanhoito, kalastus, kaupankäynti, käsityöammatit ja matkailu. Kunnassa toimii 11 ala- ja kolme yläkoulua, ammattikoulu ja kolme koraanikoulua. Terveyspalveluihin kuuluu kaksi terveysasemaa, poliklinikka ja kaksi apteekkia. Kaupungissa on vesijohtoverkko.


title: Djenné

text: Djenné on kuuluisa sudanilaistyylisestä arkkitehtuuristaan. Sen vanha kaupunki on Unescon maailmanperintökohde. Huomattavin nähtävyys on savitiilistä rakennettu Djennén suurmoskeija, joka pystytettiin vuosina 1906–1907 vuonna 1830 hävitetyn keskiaikaisen moskeijan tilalle. Kaupungissa käy vuosittain yli 15 000 matkailijaa.


title: Songhait

text: Songhait (myös "sonrhait") ovat songhain kieltä puhuva kansa Malissa, Nigerissä, Beninissä, Burkina Fasossa, Nigeriassa ja Ghanassa. Heidän lähimpiä sukukansojaan ovat djermat ja dendit. Ulkonäöltään songhait edustavat sudanilaista tyyppiä, jossa on sekä negridisiä että europidisia piirteitä. Uskonnoltaan he ovat sunnalaisia muslimeja. Songhaita arvioidaan olevan noin kaksi miljoonaa henkeä.


title: Songhait

text: Songhait asuvat laajalla alueella Malin itäosassa, Nigerin länsiosassa ja Beninin pohjoisosassa. Asutus on keskittynyt Nigerjoen varrelle. Se ulottuu joen keskijuoksun suistoalueelta Niameyn tienoille etelässä. Pieniä ryhmiä on Dorin seudulla Burkina Fasossa, Sokotojoen varrella Nigeriassa sekä Ghanan pohjoisosassa. Arviolta 45 % kansasta asuu Malissa ja 40 % Nigerissä. Nigerissä songhait, djermat ja dendit ovat hausojen jälkeen toiseksi suurin etninen kokonaisuus, joka muodostaa 22 % maan väestöstä. Malin väestöstä songhaita on 6 %.


title: Songhait

text: Songhaikielten on katsottu kuuluvan nilosaharalaiseen ryhmään, mutta nykyään tätä käsitystä pidetään kyseenalaisena. Tuaregi on vaikuttanut voimakkaasti varsinkin niiden sanastoon. Varsinainen songhain kieli jakautuu kolmeen murreryhmään, jotka poikkeavat huomattavasti toisistaan. Länsimurteita puhutaan Timbuktun ja Djennen, keskimurteita Homborin ja itämurteita Gaon seuduilla. Yleiskieli pohjautuu Gaon murteeseen. Nigerissä ja Beninissä puhuttavat zarma (djerma) ja dendi ovat erillisiä sukukieliä. Pohjoisten songhaikielten kuten tadaksahakin ja tasawaqin puhujat ovat kulttuuriltaan tuaregeja.


title: Songhait

text: Kansa on muodostunut keskiaikaisessa Songhain valtakunnassa songhai- ja gurilaisia kieliä puhuneiden maanviljelijä-, kalastaja- ja metsästäjäryhmien vuorovaikutuksen tuloksena. He etenivät nykyisen Niameyn seudulta Nigeriä ylös Kukijaan, jonne 600-luvulla syntyi ensimmäinen songhaivaltio. Myöhemmin pääkaupunki siirrettiin Gaoon. Hallitseva luokka kääntyi 1000-luvun vaihteessa muslimeiksi Pohjois-Afrikkaan suuntautuneen kaupankäynnin seurauksena. Asutus levisi 1200-luvun puoliväliin mennessä Nigerin keskijuoksun suistoalueelle. 1200-luvun lopussa songhaivaltakunta joutui vuosisadan ajaksi Malin alaisuuteen. Sen laajentumisen aloitti hallitsija Sonni Ali Ber, joka valtasi Timbuktun vuonna 1469 ja myöhemmin myös Djennen.


title: Songhait

text: Songhaivaltakunnan huippukausi oli 1500-luvulla Askia Muhammad Turen pojan Dawudin aikana, jolloin se ulottui nykyisen Nigerian pohjoisosasta Senegaljoen alajuoksulle ja Algerian Saharasta Malin ja Burkina Fason rajalle. Valtakunnassa kehittyi feodalismin kaltainen yhteiskuntajärjestelmä, joka käsitti sotilaista, viranomaisista, papistosta ja kauppiaista koostuneen yläluokan sekä siitä riippuvaisen maanviljelijäväestön. Alimman luokan muodostivat orjat.


title: Songhait

text: Marokkolaiset kukistivat songhait Gaon lähellä vuonna 1591, minkä jälkeen valtakunta hajosi nopeasti. Osa kansasta pakeni Niameyn etelä- ja kaakkoispuolelle Dendiin, jonka tuaregit valloittivat vuonna 1660. Marokkolaisten jälkeläiset armat pitivät hallussaan Gaoa ja Timbuktua, kun taas Nigerin keskijuoksu joutui ajan mittaan tuaregien, fulbejen ja bambaroiden alaisuuteen. Ranska valtasi Timbuktun vuonna 1894 ja Gaon vuonna 1899.


title: Songhait

text: Songhaiden pääelinkeino on osittain keinokastelun perustuva maanviljely. Tärkeimmät viljelykasvit ovat hirssi, riisi ja durra. Sorkoryhmä harjoittaa kalastusta, virtahepojen metsästystä ja jokiliikennettä. Karjanhoidon merkitys on melko vähäinen. Sitä harjoittavat etupäässä fulbet ja bellat, jotka vaihtavat karjaa songhailta saatavaan viljaan. Käsitöitä tekevät muun muassa seppien, kutojien ja nahkurien ammattiryhmät. Kaupankäynti suuntautuu nykyään lähinnä Ghanaan, Nigeriaan, Togoon ja Norsunluurannikolle.


title: Songhait

text: Tiiviisti rakennetut kylät koostuvat pyöreistä ja olkikattoisista savimajoista tai nykyään yhä useammin neliskulmaisista savitiilisistä taloista. Perinteiseen miesten vaatetukseen kuuluu paita ja leveät housut. Naiset kietoutuvat useista kaistaleista ommeltuun kankaaseen. Ruokavalio käsittää etupäässä kasvisruokia.


title: Songhait

text: Moniavioisuus on songhaiden keskuudessa arvostettua, mutta taloudellisista syistä harvinaista. Naisten asema on suhteellisen hyvä. Sukujärjestelmä on etupäässä patrilineaarinen.


title: Songhait

text: Entisten hallitsijoiden jalosukuisina pidetyillä jälkeläisillä on korkea yhteiskunnallinen asema. Kylänosien päälliköt muodostavat neuvoston, jonka valitsema kyläpäällikkö on usein jalosukuinen. Kyläpäälliköiden yläpuolella on korkeampi jalosukuinen päällikkö, jolla on huomattava arvovalta.


title: Songhait

text: Islamin rinnalla on säilynyt perinteisiä uskomuksia, joihin kuuluu taikuus, henkien valtaan joutuminen ja vainajienpalvonta. Myös muslimipapit toimivat parantajina. Vähintään kerran viikossa järjestettävissä seremonioissa annetaan uhreja taudeilta suojeleville hengille ja kuumana aikana tanssitaan sadetansseja.


title: Songhait

text: Songhailla on rikas suullinen perinne, joka käsittää muun muassa kansan historiasta kertovia taruja. Kiertelevistä laulajista ja tarinankertojista käytetään soninkelaisperäistä nimitystä "gesere". Tunnettu songhaimuusikko on Ali Farka Touré.


title: Arron Afflalo

text: Arron Agustin Afflalo (s. 15. lokakuuta 1985 Los Angeles, Kalifornia) on yhdysvaltalainen koripalloilija, pelipaikaltaan heittävä takamies. Hän edusti viimeksi kaudella 2017–2018 NBA-joukkue Orlando Magicia, jossa hän pelasi aiemmin kausina 2012–2014.


title: Arron Afflalo

text: UCLA Bruinsissa yliopistokoripalloa pelannut Afflalo oli ykköskierroksen varaus vuoden . Ammattilaisurallaan hän on Orlandon lisäksi pelannut Detroit Pistonsissa, Denver Nuggetsissa, Orlando Magicissä, Portland Trail Blazersissa, New York Knicksissä ja Sacramento Kingsissä.


title: Malesian Grand Prix 2004

text: Malesian Grand Prix 2004 oli Formula 1 -sarjan osakilpailu, joka ajettiin 21. maaliskuuta 2004 Sepangin radalla Malesiassa. Kilpailun voitti Ferrarilla ajanut Michael Schumacher, jolle voitto oli kauden toinen.


title: Christchurchin tuomiokirkko

text: Christchurchin tuomiokirkko on anglikaaninen tuomiokirkko Christchurchin kaupungissa Uuden-Seelannin Eteläsaarella. Katedraalin peruskivi laskettiin 1864, mutta kirkko vihittiin käyttöön vasta 1888 ja se valmistui kokonaisuudessaan 1904. Christchurch on syntynyt katedraalin ympärille, ja tuomiokirkkoa pidetäänkin yleisesti kaupungin symbolina.


title: Christchurchin tuomiokirkko

text: Kirkon suunnitteli englantilainen arkkitehti George Gilbert Scott, mutta rakennustöitä ohjasi paikallinen arkkitehti Benjamin Mountfort. Katedraali on 60 metriä pitkä, 30 metriä korkea ja siellä on 1 000 istumapaikkaa. Kirkon uruissa on 3 938 urkupilliä ja 64 äänikertaa. Seinämaalaukset kertovat maorien, polynesialaisten ja pakeha–maorien kulttuurista; lasimaalauksissa ja puukoristeissa esiintyy uusiseelantilaisia eläin- ja kasviaiheita. Kirkon katon puurakenteissa käytetyt uusiseelantilaiset kotoperäiset puulajit matai ja totara ovat peräisin Banksin niemimaalta ja kiviaines paikallisilta louhoksilta.


title: Christchurchin tuomiokirkko

text: Katedraali on vaurioitunut maanjäristyksissä useaan kertaan olemassaolonsa aikana. Vuoden 2011 helmikuun maanjäristyksessä kirkontorni romahti ja katedraali kärsi muutenkin pahoja vaurioita. Maaliskuussa 2012 kirkko päätettiin purkaa sen vaurioiduttua vielä pahemmin 23. joulukuuta 2011 sattuneessa uudessa maanjäristyksessä. Huhtikuussa 2012 julkistetun suunnitelman mukaan katedraali korvataan väliaikaisella, pahvista rakennetulla kirkolla. Läheiselle Latimer Squarelle rakennettavan tilapäisen kirkon on tarkoitus kestää noin 20 vuotta ja sen on suunnitellut japanilainen arkkitehti Shigeru Ban.


title: Apostolinmiekka

text: Apostolinmiekka ("Neomarica northiana") on kurjenmiekkakasvi. Se on nykyään huonekasvina harvinainen eikä sitä ole helppo löytää kasvimyymälöistä.


title: Apostolinmiekka

text: Apostolinmiekan lehdet ovat litteät, noin 3 cm leveät ja pituutta niillä on noin 60 cm, vanhoilla kasveilla lehdet voivat olla jopa metrin mittaiset. Lehdet ovat keskivihreät. Kasvutapa on pysty, lehdet taipuvat hiukan kärjestä. Nuorella taimella on vain kaksi lehteä, uudet lehdet kasvavat yksi kerrallaan viuhkamaiseksi ryhmäksi. Kun yksi viuhka on "valmis", kasvi alkaa kasvattaa uutta viuhkaa. Viuhkat eivät välttämättä kasva yhdensuuntaisina, joten vanha kasvi vie runsaasti tilaa joka suunnassa ja voi olla kiikkerä.


title: Apostolinmiekka

text: Apostolinmiekka kukkii yleensä keväällä. Sanotaan, että se kukkii vasta, kun sillä on 12 lehteä (12 "apostolia"). Litteä kukkavarsi muistuttaa tavallista lehteä, mutta kukan alku tulee pian näkyviin lehden sivusta. Kukkavarressa on voimakas keskisuoni. Yhteen kukkavarteen voi tulla useita kukkia, 2–4, joskus enemmänkin. Tavallisesti apostolinmiekka kasvattaa kerrallaan vain yhden kukkavarren, mutta vanhalle kasville niitä voi tulla useita kerrallaan, yksi jokaiseen viuhkaan. Sininen kukka muistuttaa iiriksen kukkaa ja kukkii vain yhden päivän. Kun kukka on kuihtunut, kukkavarsi jatkaa kasvuaan niin, että se on melkein kaksi kertaa lehtiä pitempi. Kukkavarteen kehittyy 1–2 poikasta. Kukkavarsi poistetaan, kun poikaset on irrotettu.


title: Apostolinmiekka

text: Apostolinmiekka on helppohoitoinen, se viihtyy valossa, muttei siedä suoraa auringonpaistetta. Vähäisemmässä valossa se ei kuki, mutta kasvaa hyvin viherkasvina. Koska se on liljakasvi, se varastoi juuriinsa vettä ja kestää jonkin verran kuivuutta. Siksi se kastellaan kunnolla ja annetaan mullan kuivahtaa kastelujen välillä. Lannoitus vain kasvukaudella, niukasti. Apostolinmiekka viihtyy parhaiten pienehkössä ruukussa.


title: Apostolinmiekka

text: Apostolinmiekkaa lisätään poikasista. Ne voidaan irrottaa kukkavarresta, kun ne ovat noin 20 cm:n mittaiset. Poikaset juurrutetaan esimerkiksi vesilasissa ja istutetaan tavalliseen kukkamultaan. Kukkavarren voi myös taivuttaa alas multaan, juurruttaa poikasen siinä ja irrottaa varren myöhemmin emokasvista. Kasvin lisääminen poikasista onnistuu helposti. Vanhat kasvit voi myös jakaa.


title: Apostolinmiekka

text: Apostolinmiekka on kotoisin Brasiliasta.


title: Bahrainin Grand Prix 2004

text: Bahrainin Grand Prix 2004 oli Formula 1 -sarjan osakilpailu, joka ajettiin 4. huhtikuuta 2004 ensimmäistä kertaa uudella Sakhirin radalla Bahrainissa. Kilpailun voitti Ferrarilla ajanut Michael Schumacher, jolle voitto oli kauden kolmas. Ferrarille kyseessä oli tallin 170. voitto.


title: Mojca Suhadolc

text: Mojca Suhadolc (s. 7. tammikuuta 1975 Ljubljana, Jugoslavia) on entinen slovenialainen alppihiihtäjä.


title: Mojca Suhadolc

text: Suhadolc saavutti hopeaa nuorten MM-kilpailujen alppiyhdistetyssä Mariborissa helmikuussa 1992. Aikuisten tasolla hänen parhaat arvokilpailusijoituksensa olivat Moriokan 1993 MM-kisojen suurpujottelun yhdeksäs, Sierra Nevadan 1996 MM-kilpailujen suurpujottelun viidestoista ja St Antonin 2001 MM-kisojen syöksylaskun seitsemäs sija.


title: Mojca Suhadolc

text: Maailmancupissa Suhadolc voitti yhden kilpailun: supersuurpujottelun Lake Louisessa marraskuussa 1999. Val d'Iseressä joulukuussa 1995 hän sijoittui toiseksi suurpujottelussa ja kolmanneksi supersuurpujottelussa. Kolmas hän oli lisäksi syöksylaskussa Cortina d'Ampezzossa tammikuussa 2000 ja supersuurpujottelussa Innsbruckissa saman vuoden helmikuussa. Kauden 1999–2000 supersuurpujottelun maailmancupissa hän oli kolmas.


title: Mojca Suhadolc

text: Suhadolc edusti seuratasolla SK Vrhnikaa.


title: Crisis Core: Final Fantasy VII

text: Crisis Core: Final Fantasy VII () on Square Enixin kehittämä toimintaroolipeli, joka julkaistiin PlayStation Portablelle vuonna 2007. Peli kuuluu "":n ja "":n ohella "Final Fantasy VII":n maailmaan sijoittuviin videopeleihin sekä "Compilation of Final Fantasy VII" -kokoelmaan.


title: Crisis Core: Final Fantasy VII

text: "Crisis Coren" tarina käsittelee "Final Fantasy VII":a edeltäviä tapahtumia, joista osa esiintyy myös OVA:ssa "".


title: Crisis Core: Final Fantasy VII

text: "Crisis Core: Final Fantasy VII":ssä ohjataan SOLDIER-erikoisyksikköön kuuluvaa Zackia. Pelin taistelut ovat reaaliaikaisia, ja vihollisia kohdataan peliympäristön laajoilla alueilla. Hyökätäkseen vihollista vastaan pelaajan on valittava haluttu komento näytön alareunassa olevasta valikosta. Miekalla iskemisen lisäksi vaihtoehtoja ovat taiat sekä muut erikoistaidot, joita on mahdollista suorittaa "Final Fantasy VII":ssäkin käytettävien materiapallojen avulla. Mikäli taistelussa on useita vastustajia, pelihahmon kohde on näistä kaikkein lähin. Vihollisten hyökkäyksiltä voidaan puolustautua väistöliikkeellä tai torjunnalla.


title: Crisis Core: Final Fantasy VII

text: Pelin taistelujärjestelmä ja hahmonkehitys perustuu Digital Mind Waveksi (DMW) kutsuttuun toimintoon: Taisteluiden aikana näytön yläreunassa on kolme vierekkäistä ruutua, joihin pyritään saamaan samaa hahmoa esittävän kuvan suora. Kun tämä tapahtuu, pelaaja palkitaan jollakin taistelemista helpottavalla erikoishyökkäyksellä tai -ominaisuudella, joka riippuu kyseessä olevasta hahmosta. Hahmokuvien lisäksi DMW:hen sisältyy myös numeroita, jotka ovat väliltä 1–7. Kolmen 7:n yhdistelmä nostaa Zackin kokemustasoa, muut numerot taas kasvattavat hahmolle liitettyjen materioiden tasoa. DMW on toiminnassa niin kauan kuin pelaajalla on riittävästi SOLDIER-pisteitä (SP), joita saadaan esimerkiksi vihollisia päihittämällä.


title: Crisis Core: Final Fantasy VII

text: Sähköä tuottava Shinra-yhtiö kasvattaa maailmanlaajuista vaikutusvaltaansa planeetan elinvoimaa kuluttavalla mako-energialla ja voimakkaista upseereista koostuvalla SOLDIER-osastollaan.


title: Crisis Core: Final Fantasy VII

text: Pelissä seurataan lähinnä ensimmäisen luokan SOLDIERiksi pyrkivän Zack Fairin Shinralle suorittamia tehtäviä sekä työskentelyä muiden SOLDIER-jäsenten, kuten Angeal Hewleyn ja Sephirothin, kanssa. Zackin ja Sephirothin lisäksi jo "Final Fantasy VII":ssä esiteltyjä "Crisis Coren" hahmoja ovat Zackin nuori ystävä Cloud Strife ja ystävä Aerith Gainsborough.


title: Crisis Core: Final Fantasy VII

text: Japanin julkaisupäivänään "Crisis Core: Final Fantasy VII" myi noin 350 000 kappaletta, ja kahden viikon kuluttua se oli yltänyt 710 000 kappaleen myyntiin. Pelilehti "Famitsūn" neljä arvioijaa antoi "Crisis Corelle" yhteispistemäärän 35/40, joka koostui kolmesta yhdeksän ja yhdestä kahdeksan pisteen arvosanasta.


title: Crisis Core: Final Fantasy VII

text: "Crisis Core" otettiin hyvin vastaan myös Japanin ulkopuolella. Yhdysvalloissa peliä myytiin ensimmäisen kuukauden aikana 301 600 kappaletta. Pelisivustoista niin IGN, GameSpot kuin GameProkin nimesivät pelin toimittajien valinnaksi ja kehuivat sen tarinaa, visuaalista esitystä ja taistelujärjestelmää. "Electronic Gaming Monthly" kuvasi peliä "hienoksi käsikonsolikokemukseksi". Myös "The New York Times" piti PSP:n parhaaksi roolipeliksi luokittelemaansa "Crisis Corea" käsikonsolikokoiseksi sujuvana.


title: Crisis Core: Final Fantasy VII

text: "n" mielestä peli toi lisää syvyyttä "Final Fantasy VII":n maailmaan. 1UP.com yllättyi positiivisesti "Crisis Coren" tarjonnasta ja piti sitä selvästi aiempia "Compilation of Final Fantasy VII" -tuotteita parempana. Huonoina piirteinä 1UP.com mainitsi DMW-järjestelmän monimutkaisuuden ja etenemistä hidastavat animaatiot.


title: Crisis Core: Final Fantasy VII

text: Kehuja antaneista julkaisuista poikkesi "Crisis Coren" juonta, dialogia ja pelimekaniikkaa paljon moittinut "X-Play", joka antoi pelille arvion 2/5. Katsojilta saadun huonon palautteen myötä "X-Play" julkaisi arvostelusta aprillipäivänä muokatun version. Uudessa arviossa negatiiviset adjektiivit oli korvattu ylistävillä ilmauksilla ja pelin uusi arvosana oli 6/5.


title: Harvey Schmidt

text: Harvey Schmidt (12. syyskuuta 1929 Dallas, Texas – 28. helmikuuta 2018) oli yhdysvaltalainen säveltäjä, joka on tullut tunnetuksi musikaaleillaan. Hänen sanoittajanaan on usein toiminut Tom Jones (s. 1928).


title: Harvey Schmidt

text: Eräs Schmidtin ja Jonesin teoksista on "Fantasticks" (1960), jonka alkuperäistä tuotantoa esitettiin Broadwayn ulkopuolella yli neljän vuosikymmenen ajan aina vuoteen 2002 asti. Schmidtin ja Jonesin muiden teosten joukkoon lukeutuu "110 in the Shade", joka sai kantaesityksensä Broadwaylla 24. lokakuuta 1963. Sitä esitettiin alun alkaen Manhattanin Broadhurst Theatressa 330 kertaa, ja sittemmin se on tuotettu muun muassa New Yorkin kaupunginoopperassa.


title: San Marinon Grand Prix 2004

text: San Marinon Grand Prix 2004 oli Formula 1 -kauden 4. osakilpailu, joka ajettiin 25. huhtikuuta 2004 Imolan radalla Italiassa. Kilpailun voitti Ferrarilla ajanut Michael Schumacher, jolle voitto oli kauden neljäs.


title: Minä ja Mårtenson

text: Minä ja Mårtenson on Pekka Myllykoski ja Jytäjemmarit -yhtyeen CD-single, joka julkaistiin marraskuussa 2007. Single sisältää kaksi Lasse Mårtenson-coveria. Singlen mukana sai pullon muotoisen "PMJJ"-heijastimen.


title: Anturi (lehti)

text: Anturi oli Tampereen teknillisen yliopiston ja TTY:n ylioppilaskunnan yhdessä julkaisema lehti. Vuosina 2008–2012 lehden julkaisemisesta vastasi yksin ylioppilaskunta. Sen viimeinen numero ilmestyi 4. huhtikuuta 2012. Sen 50 000 euron julkaisemiskulut olivat liian suuret ylioppilaskunnalle. Lehden korvasi verkkojulkaisu WekkoAnturi.


title: Anturi (lehti)

text: Lehden sisällön tuottamisesta vastasivat sen molemmat julkaisijat. Artikkeleita saivat kirjoittaa myös kaikki opiskelijat. Lehden painos oli keskimäärin 12 000 kappaletta, ja se jaettiin TTY:n opiskelijoille, henkilökunnalle, alumniyhdistyksen jäsenille ja teknologiakeskus Hermian yrityksille. Lehden päätoimittajana toimi muun muassa Katri Syvärinen.


title: Alan Powell

text: Alan Powell (s. 1949 Manchester) on englantilainen rumpali, joka muistetaan muun muassa Hawkwindin entisenä rumpalina.


title: Alan Powell

text: Powellin ensimmäiset isommat yhtyeet olivat 1970-luvun alkupuoliskolla Chicken Shack ja Vinegar Joe. Vinegar Joessa vaikutti myös myöhemmin sooloartistina tunnettu Robert Palmer, jonka kanssa Powell kirjoitti kappaleita vielä myöhempinäkin vuosina.


title: Alan Powell

text: Vuonna 1974 Hawkwindin rumpalin Simon Kingin jouduttua sairauslomalle, tuli Alan Powell tuuraamaan häntä yhtyeen kiertueelle. Kingin tervehdyttyä Powell jäi yhtyeeseen toiseksi rumpaliksi. Powell oli mukana vuoteen 1976 asti, kunnes musiikillisten erimielisyyksien takia hänet erotettiin yhdessä basisti Paul Rudolphin ja Nik Turnerin kanssa.


title: Alan Powell

text: Hawkwindin jälkeen hän oli mukana parissa lyhytaikaisessa yhtyeessä (Kicks, Tanz Der Youth) sekä Mick Farrenin sooloalbumilla. 1970-luvun lopussa hän muutti San Franciscoon ja perusti uuden aallon yhtyeen Jo Allen And The Shapes, joka teki pari singleä.


title: Alan Powell

text: 1990-luvun puolivälissä hän oli mukana Nik Turnerin Space Ritual -projektissa, jolta julkaistiin live- ja studioalbumi. Tällä hetkellä (2007) Alan Powell työskentelee Amerikan länsirannikolla konsultointialalla.


title: Alan Powell

text: Chicken Shack:Hawkwind:Michael Moorcock's Deep Fix:Mick Farren:Tanz Der Youth:Jo Allen And The Shapes:Nik Turner:


title: Ana Jelušić

text: Ana Jelušić (s. 28. joulukuuta 1986 Rijeka, Jugoslavia) on kroatialainen entinen alppihiihtäjä, jonka parhaat saavutukset tulivat pujottelussa.


title: Ana Jelušić

text: Jelušić saavutti nuorten MM-kilpailuissa pujottelun hopeaa Montgenevressä vuonna 2003 ja pronssia Bardonecchiassa 2005. Aikuisten MM-kisoissa hän oli pujottelussa yhdeksäs Santa Caterinassa 2005, neljäs Åressa 2007, seitsemäs Val d'Isèressä 2009 sekä 17:s Garmisch-Partenkirchenissä 2011. Torinon olympialaisten 2006 pujottelussa Jelušić sijoittui viidenneksitoista ja Vancouverissa 2010 kahdenneksitoista.


title: Ana Jelušić

text: Maailmancupin pujottelukisoissa Jelušić sijoittui toiseksi kotikilpailussaan Zagrebissa tammikuussa 2007 ja kolmanneksi Panoramassa marraskuussa 2007. Jelusic sijoittui kauden 2006-2007 pujottelucupin seitsemänneksi.


title: Ana Jelušić

text: Jelušić ilmoitti huhtikuussa 2012 lopettavansa uransa oltuaan sitä ennen kauden 2011–2012 sivussa astman vuoksi.


title: Yoshiyuki Morishita

text: Yoshiyuki Morishita ( "Morishita Yoshiyuki", s. 4. joulukuuta 1962 Tokio) on japanilainen näyttelijä, joka on näytellyt sivurooleissa monissa elokuvissa. Esimerkiksi elokuvassa "Kauna" (2004) hän esittää vartijaa, elokuvassa "Survive Style 5+" (2004) hän esittää murtovarasta ja elokuvassa "" (2003) hän esittää liikemiestä.


title: Vintage

text: Vintage () tarkoittaa menneiden vuosikymmenten vaatteita ja esineitä. Sana on lainattu englannin kielestä, johon se on tullut vanhasta ranskan kielestä, "vendange". Alun perin sana käytettiin ainoastaan viinien yhteydessä. Viineistä puhuttaessa termi "vintage" tarkoittaa vuosikertaviiniä.


title: Vintage

text: Vintage-sanasta on myöhemmin tullut käsite myös niin hifi-laitteissa kuin monessa muussakin menneen ajan tuotteistuksessa (veneet, autot, kirjat, soittimet ja musiikki jne.). Määritys vintage ilmenee jo muutaman kymmenen vuoden ikäisissä kulutustavaroissa. Yleensä sana vintage liittyy vanhojen tuotteiden keräilyyn tai käyttöesineisiin.


title: Vintage

text: "Vintage"-vaatteet ovat yleensä 1920–1960-luvuilla valmistettuja vaatekappaleita ja pukineita. Nykyisin termin merkitys on hieman muuttunut, ja "vintagella" saatetaan tarkoittaa vanhanoloisiksi kulutettuja uusia vaatteita tai "second hand" -liikkeistä haalittuja käytettyjä tavaroita.


title: Kolmannen valtakunnan vieraana

text: Kolmannen valtakunnan vieraana on Olavi Paavolaisen kirjoittama reportaasi ja esseekokoelma natsi-Saksan poliittisesta tilanteesta vuodelta 1936. Teos koostuu useista esseistä, ja se muistuttaa matkapäiväkirjaa, kuten Paavolainen itse sitä esipuheessa kuvaa.


title: Kolmannen valtakunnan vieraana

text: Paavolainen asui Saksan-vierailunsa aikana Travemünden saksalais-pohjoismaisessa kirjailijakodissa, johon hänet oli kutsuttu. Kirjailijakodissa asui useita muitakin ”pohjoisten kansojen edustajia” kaikista Pohjoismaista ja Saksasta. Hän kirjoittaa kirjassa, ettei se pyri olemaan selostus kansallissosialismista, vaan kokoelma hänen omista kokemuksistaan ja että lukija saa muodostaa itse oman kuvan kansallissosialistisesta maailmankuvasta. Hänen matkaseuranaan oli suomenruotsalainen kirjailija Göran Stenius, joka julkaisi omia kokoemuksiaan teoksessa "Femte akten".


title: Kolmannen valtakunnan vieraana

text: Teos sai loistavan vastaanoton niin kriitikoilta kuin lukijoiltakin. Sanomalehtiarvioita kirjasta julkaistiin kaikkiaan 62, ja kiittävästä yleislinjasta poikkesi vain "Satakunnan Kansa". Lehden kirjallisuusarvostelija piti vastuuttomana, että Paavolainen vaikeni kansallissosialistisen järjestelmän sortotoimista.


title: Kolmannen valtakunnan vieraana

text: Teos julkaistiin Ruotsissa vuonna 1937, ja se sai sielläkin loistavan vastaanoton. Käännöksen tekivät Bertel Gripenberg ja Stig Malmström. Saksassa kirja puolestaan aiheutti voimakkaan vastareaktion, ja Paavolainen katsoi saaneensa jonkinlaisen ”porttikiellon” Saksaan.


title: Kolmannen valtakunnan vieraana

text: Max Jakobsonin mukaan Paavolainen saattoi myöhemmin esitellä kirjaansa profeetallisena varoituksena siitä, mihin Saksa oli Hitlerin johdolla menossa. Jakobsonin mielestä teos oli kuitenkin siten kirjoitettu, että jos Hitler olisi voittanut, Paavolainen olisi siinäkin tapauksessa voinut todeta olleensa oikeassa. Kirjailija Helvi Hämäläinen, jonka kanssa Paavolaisella oli suhde 1930-luvun lopulla, kertoi yli puoli vuosisataa myöhemmin julkaistussa elämäkerrassaan "Ketunkivellä", että Paavolainen ""tahtoi etukäteen kiinnittyä siihen ideologiaan, joka perisi maan, oli se sitten fasismi tai kommunismi.""


title: Kolmannen valtakunnan vieraana

text: Ensimmäisissä esseissä Paavolainen pohjustaa lukijaa kuvaamalla ympäristöä, johon hän on saapunut, ja kertoo minkä vuoksi, pohjustaen samalla Saksan poliittista tilannetta hienovaraisesti ja hiukan epäilevästi, arvostellen muun muassa kömpelöä ja täysin miehensä varjossa elävää kansallissosialistista naismallia.


title: Kolmannen valtakunnan vieraana

text: Esseestä ”Lumottu linna” alkaa Paavolaisen kertomus lyhyehköstä retkestä ”Holsteinin Sveitsiin”, pieneen Eutinin kaupunkiin, joka on kuulu kansallisromanttisista maisemistaan ja pyökkimetsistään ja jossa muinaisgermaanit kerran asustivat. Eutin oli myös Adolf Hitlerin ensimmäisiä tukialueita Pohjois-Saksassa, mikä lisää entisestään kaupungin arvoa kansallissosialistisessa Saksassa.


title: Kolmannen valtakunnan vieraana

text: Esseessä ”Saksalainen metsä” Paavolainen kertoo seurueen retkestä saksalaiseen metsään, jossa on viitteitä muinaisgermaaneista. Paavolainen kuvaa lähes irvokkaasti saksalaisten päähänpinttymää sivellä ja hipelöidä muinaisgermaanisia hautoja ja muita pyhäinjäännöksiä. Paavolaisen on äärimmäisen vaikea ymmärtää sitä, että saksalaiset näkevät näissä satunnaisissa vanhoissa murikoissa ja nuolenkärjissä ”arjalaisten” esi-isiensä loistokkaan kulttuurin, joka olisi pohjana koko natsi-Saksan kulttuurille.


title: Kolmannen valtakunnan vieraana

text: Paavolainen tarttuu myös alussa natsi-Saksassa vallitsevaan ”pohjoiseen ajatukseen” ("Nordischer Gedanken"), rotuteoriaan, jonka mukaan kaikki sivistys maailmassa on lähtenyt pohjoisilta kansoilta. Erityisesti esseet ”Mare Nostrum” ja ”Pohjatuulen torvi” kuvaavat Itämeren, jota natsit nimittävät ”meidän mereksemme” (”Mare Nostrum”), ympärille muodostunutta germaanirotujen keskeisyyttä. Paavolainen ja muut pohjoismaalaiset norjalaista kansallissosialistia lukuun ottamatta suhtautuvat tähän ajatukseen varsin epäilevästi ja varauksin.


title: Kolmannen valtakunnan vieraana

text: Essee ”Bachia Marienkirchessä” on kertomus kolmannen valtakunnan ja kansallissosialismin nuivasta ja samalla ristiriitaisesta suhtautumisesta uskontoon. Paavolainen pohtii tarkoittaako Lyypekin historiallisten kirkkojen rappeutuminen ja hidas, mutta varma tuho kristinuskon lopullista väistymistä. Esseessä Moskovasta on samaan aikaan käynyt käsky tappaa kaikki papit, jota Hitler ja Joseph Goebbels käyttivät propagandaan. 30. elokuuta luettiin kaikissa Saksan katolisissa kirkoissa piispallinen paimenkirje, jonka Vatikaani oli tunnustanut. Kirjeessä Hitler nostettiin kristinuskon puolustajaksi ja bolševikit kristinuskon vihollisiksi.


title: Kolmannen valtakunnan vieraana

text: Paavolainen vierailee matkan aikana omasta ja muiden vieraiden pyynnöstä Nürnbergin puoluepäivillä. Juhlallisuus ja kiihko on Paavolaiselle asteen verran liian suuruudenhullua. Silti Paavolainen ei voi olla ihailematta sitä tarmoa ja tehoa, millä Hitler ja kansallissosialistinen puolue ovat saaneet kansan puolelleen suoranaisesti palvomaan maata puolueenjäsenien kenkien alla.


title: Kolmannen valtakunnan vieraana

text: Paavolainen kiinnittää valtiopäiviä kuvatessaan huomion myös Euroopan uuteen uskontoon, natsismiin, jonka jumalana toimii itse valtakunnankansleri Hitler. Paavolaisen on jälleen kerran vaikea samaistua tähän kiihkoiluun ja uskoon arjalaisten paremmuudesta. Paavolainen kuvaa tarkasti valtiopäivien ”rituaalisia toimituksia”, jotka muistuttavat muinaisia pakanauskontoja mahtipontisuudellaan ja puhtaan voimallaan sekä miehisyydellään.


title: Kolmannen valtakunnan vieraana

text: Esseessä ”Sininen temppeli” Paavolainen kuvaa Nürnbergin vuoden 1936 valtiopäivien huipentumaa, poliittisten johtajien katselmusta.


title: Kolmannen valtakunnan vieraana

text: Esseessä ”Aamuhymni” Paavolainen kuvaa Nürnbergin valtiopäivien Hitler-Jugendin käskynjakoa. Paavolainen kuvaa reportaasimaisesti, samalla kuitenkin ihaillen kuinka 4 000 ruskeapuseroista ja polvihousuista Hitler-Jugend-poikaa ja 5 000 tyttöä marssivat stadionille ylistäen uutta herraansa, Adolf Hitleriä.


title: Kolmannen valtakunnan vieraana

text: Esseessä ”Me olemme uusi aika” Paavolainen kuvailee vierailuaan Arbeitsdienstin leirillä. Paavolainen suhtautuu työpalveluleiriin epäilevästi. Paavolaisen on vaikea ymmärtää saksalaisten ajatusmaailmaa ja sitä tarmokkuutta millä saksalaiset paneutuvat työhönsä. Toisaalta taas Paavolaisen tekstistä on havaittavissa myös jonkinlaista ihailua.


title: Kolmannen valtakunnan vieraana

text: Kirjan loppupuolen esseissä Paavolainen tarttuu naisen asemaan natsi-Saksassa. Hän suhtautuu nuivasti ”naisen paikka on hellan ja nyrkin välissä” -mentaliteettiin. Paavolainen hakeutuu Nürnbergin puoluepäivillä kansallissosialistiseen naiskokoukseen, joka osaltaan ehkä muuttaa hänen näkemystään naisista. Tästä kertovan esseen nimi ”Poliittinen kanatarha” kuvaa varsin hyvin Paavolaisen muuttunutta, ehkä aavistuksen sovinistista kantaa. Paavolainen lopettaa esseen sanoihin ”Tableau! Nürnbergin suurin komedia on loppunut.”


title: Toni Veijalainen

text: Toni Veijalainen (peitenimellä Vigren) oli fiktiivinen hahmo suomalaisessa televisiosarjassa "Salatut elämät", jossa häntä esitti Kristo Salminen vuosina 1999–2000 ja 2003 sekä kuolleena 2004.


title: Toni Veijalainen

text: Jenni Vainio löysi Tonin baarista juuri ennen "Salattujen elämien" ensimmäistä jaksoa ja toi Tonin kotiinsa, jonka hän jakaa siskonsa Katja Vainion kanssa. Toni jäi Vainioille asumaan ja alkoi pian seurustella Katjan kanssa. Jonkin aikaa Katjan kanssa seurusteltuaan Toni alkoi kuitenkin rakastua Jenniin ja alkoi piankin olla etäisempi ja välinpitämättömämpi Katjaa kohtaan. Pari kertaa Jenniä suudeltuaan Toni ilmoitti Katjalle rakastavansa Jenniä ja haluavansa alkaa seurustella tämän kanssa. Tämän seurauksena Katja masentui ja joutui vähäksi aikaa mielisairaalaan. Pian Toni kosi Jenniä, joka vastasikin myöntävästi. Toni halusi muuttaa Jennin kanssa Frankfurtiin saatuaan sieltä arvokkaan työn, mutta Jenni ei halunnut vielä lähteä Katjan heikon mielenterveyden vuoksi. Toni lähti edeltä tekemään miljoonatöitä Saksaan, ja Jenni tuli pian perässä.


title: Toni Veijalainen

text: Toni kuitenkin sotkeentui Frankfurtissa rikollisiin puuhiin, kuten rahanpesuun. Hän halusi ottaa Jennin sukunimen naimisiinmenossa voidakseen peittää huijauksensa. Totuus selvisi Jennille pikkuhiljaa ja juuri ennen häitä hän ilmoitti, että Toni saa luvan lopettaa rikokset ja alkaa elää rehellistä elämää. Toni ei tähän suostunut ja poistui kirkosta kesken häiden. Sitä ennen hän oli ehtinyt testamentata yli miljoonan markan suuruiset velkansa Jennille ja huijata Erik Ekholmin firman mukaan huijauksiinsa. Velkojen takia Jenni joutui vankilaan neljäksi vuodeksi. Tällä välin Toni lavasti kuolemansa.


title: Toni Veijalainen

text: Vuosien jälkeen Toni kuitenkin palasi takaisin Pihlajakadulle ja yritti saada Jennin takaisin. Rikoksiaan hän ei kuitenkaan ollut lopettanut ja yritti kaikin puolin saada kaikkialta rahaa, esimerkiksi ryöstämällä yökerho Geelin kassan. Hän oli myös pahoissa veloissa Raivolle ja muille rikollisille, hänellä oli vaikeuksia saada rahoja kasaan. Se kostautuikin lopulta pahasti: hänen pakoiltuaan Raivoa ja velkojiaan pitkän aikaa, Raivo ja velkojat hukuttivat hänet ja hänet löydettiin jään alta merestä.


title: Toni Veijalainen

text: Toni oli aluksi pörssialalla töissä. Hän sai kuitenkin potkut Gyllendorfin firmasta, koska keskittyi liikaa perheeseensä, etenkin vammautuneeseen veljeensä Petriin, jota Toni ampui vahingossa tämän rikottua Tonin leluautoradan leluautot. Toni yritti hankkia sekalaisia hommia sieltä täältä, mutta häntä ei onnistanut. Hän teki töitä esimerkiksi pappi Rauni Koivukujalle. Toni kokeili myös hyväntekeväisyyshommia ja vähitellen hän köyhtyi ja hankki pestin pizzakuskina Ragazzo Povero -pizzeriasta. Siellä hän työskenteli monta kuukautta, kunnes lopulta sai uudelleen töitä Gyllendorffilta. Muutettuaan Saksaan Toni aloitti rikolliset työt rikollisessa firmassa.


title: Toni Veijalainen

text: Tonin rakkauselämä oli melko vaisua. Muita suhteita hänellä ei juuri ollut kuin Katjan ja Jennin kanssa käydyt pitkät romanssit. Hänellä ja Jennillä oli yhteinen lapsi, Niko Vainio. Tonilla oli myös Camilla Mustavaaran kanssa jotakin epämääräistä säpinää.


title: 13 Kustannus

text: 13 Kustannus oli vuonna 2006–2009 toiminut kirjankustantamo.


title: 13 Kustannus

text: 13 Kustannuksen ensimmäinen kirja oli "Pissismin vaaleanpunainen kirja", jonka on kirjoittanut Nanna Aito-Ihkula.


title: 13 Kustannus

text: Kirjat julkaisujärjestyksessä.


title: Eero Takkunen

text: Eero Takkunen (s. 14. huhtikuuta 1947 Kuopiossa) on 1.1.2008 alkaen Helsingin käräjäoikeuden laamanni.


title: Eero Takkunen

text: Takkunen on työskennellyt kaikissa kolmessa oikeusasteesta. Ennen Helsinkiä Takkunen toimi laamannina Kemi-Tornion käräjäoikeudessa. Hän on ollut aikaisemmin viskaalina ja hovioikeudenneuvoksena hovioikeudessa sekä esittelijänä, oikeussihteerinä ja esittelijäneuvoksena korkeimmassa oikeudessa. Hän on hoitanut korkeimmassa oikeudessa myös kansliapäällikön tehtäviä sekä ollut laintarkastuskunnan sihteerinä. Hän on toiminut jonkin aikaa myös kaupunginviskaalina.


title: Mapungubwe

text: Mapungubwe on rauniokaupunki nykyisen Etelä-Afrikan alueella, aivan Zimbabwen ja Botswanan rajalla. Se kukoisti vuosina 1050-1270 alueella, jossa Shosha- ja Limpopo-joet kohtaavat toisensa. Rauniokaupunki on nykyisin UNESCOn maailmanperintökohde. Sen arvellaan olleen afrikkalaisen kuninkaan pääkaupunki, mutta sen hallitsijasta ei ole kirjallista eikä suullista perimätietoa.


title: Mapungubwe

text: Mapungubwessa on tehty arkeologisia kaivauksia 1930-luvulta alkaen, ja sieltä on löydetty monia hienoja esineitä, mm. kultainen sarvikuono.


title: Mapungubwe

text: Mapungubwessa on kolme kuninkaallista hautaa, kukkulalla, jota ympäröi pengerretty asuma-alue. Kuningas sotajoukkoineen asui lähellä kukkulan huippua, ja alemmilla penkereillä asuvat talonpojat hoitivat heille elintarvikkeita. Hautalöydöistä käy ilmi, että ihmiset söivät monipuolista ruokaa, heidän elintasonsa oli korkea ja he pitivät monia kotieläimiä: nautakarjaa, lampaita, vuohia ja koiria. Varastojen hiiltyneistä jäänteistä nähdään, että penkereillä kasvatettiin hirssiä, durraa ja puuvillaa.


title: Mapungubwe

text: Työkalut ovat tyypillisiä rautakaudelle. Keramiikka, norsunluu, puu, luu ja strutsinmunan kuoret osoittavat että kauppaa käytiin laajalla alueella - Itä-Afrikkaa, Persiaa, Egyptiä, Intiaa ja jopa Kiinaa myöten.


title: Nivelkierukka

text: Nivelkierukka () on syyrustosta muodostunut polvinivelen rakenne, joka parantaa nivelpintojen yhteensopivuutta sekä toimii iskunvaimentajana reisi- ja sääriluun välillä. Nivelkierukat mahdollistavat polven rajoittuneen kiertoliikkeen polven ollessa koukistuneena. Polvinivelessä on kaksi nivelkierukkaa: lateraalinen ja mediaalinen nivelkierukka. Mediaalinen nivelkierukka on puolikuun muotoinen ja lateraalinen on lähes pyöreä. Nivelkierukat ovat noin 1 cm leveitä ja 3–5 mm paksuja. Ne kiinnittyvät alapinnastaan sääriluun yläpintaan, missä ne ovat tiukasti kiinni, sekä sivuilta nivelpussiin.


title: Nivelkierukka

text: Mediaalisen nivelkierukan ulkoreuna on myös kiinni polven mediaalisessa sivusiteessä (), ja sitä kautta reisiluussa. Tämän vuoksi kierukan reuna liikkuu nivelen taipuessa. Jos reisiluuta väännetään nopeasti sisäkiertoon säären ollessa paikallaan ja jalan koukussa, voi mediaalinen nivelkierukka revetä.


title: Baxter Building

text: Baxter Building on Marvel-kustantamon sarjakuvissa esiintyvä rakennus, joka toimii Ihmenelosten päämajana. Baxter Building esiintyi ensimmäisen kerran yhdysvaltalaisessa "Fantastic Four" -lehden kolmannessa numerossa (maaliskuu 1962). Rakennuksen sarjakuviin suunnittelivat Stan Lee ja Jack Kirby.


title: Melodrama

text: Melodrama on The Crashin kolmas studioalbumi, joka julkaistiin 17. lokakuuta 2003. Se nousi Suomen virallisen listan toiselle sijalle, ja myi kultaa. Levyllä syntetisaattori on tärkeämmässä osassa kuin aiemmin julkaistuilla albumeilla, ja se sisältää vaikutteita muun muassa 1970–1980-lukujen disco-musiikista.


title: Melodrama

text: Kaikki kappaleet kirjoittanut Teemu Brunila.


title: Leukanivel

text: Leukanivel () muodostuu alaleukaluun nivelhaarakkeen ("processus condylaris mandibulae") ja ohimoluun leukanivelkuopan ("fossa mandibularis (ossis temporalis)") välille. Ohimoluun kuoppa ja alaleukaluun uloke eivät ole täysin yhteensopivia, jonka vuoksi osien välissä on rustoinen nivellevy ("discus articularis"). Se jakaa nivelontelon poikittain kahteen osaan. Leukanivel liikuu ylös- ja alaspäin sekä jonkin verran myös sivuttain.


title: Leukanivel

text: Leukaniveltä tukee leukanivelen sivuside ("ligamentum laterale articulationis temporomandibularis"). Lisäksi hevosella ja märehtijöillä on leukanivelen kaudaaliside ("ligamentum caudale articulationis temporomandibularis").


title: Lakshmi Tatma

text: Lakshmi Tatma (Hindi: लक्ष्मी तात्मा = Lakṣmī Tātmā) (s. 2005) on intialainen tyttö, jolla oli syntyessään kahdeksan raajaa eli neljä kättä ja neljä jalkaa. Ylimääräiset raajat olivat peräisin hänen kaksoissisareltaan, jonka kehitys oli pysähtynyt kohdussa ja joka oli kiinnittynyt Tatman lantioon. Tällaista kaksosta kutsutaan loiskaksoseksi.


title: Lakshmi Tatma

text: Lakshmin vanhemmat olivat työläisiä, jotka ansaitsivat alle 1 yhdysvaltain dollarin per päivä, joten heillä ei ollut varaa Lakshmin vaikeaan leikkaukseen. Lakshmi on saanut nimensä nelikätisen vaurauden hindujumalatar Lakshmin (tai Laxmi) mukaan. Lakshmia pidettiin ”jumalan lähettämänä” ja häntä myös palvottiin jumalana hänen moniraajaisuutensa vuoksi. Jossakin vaiheessa vanhemmat myös piilottelivat tytärtään, koska sirkus oli yrittänyt ostaa hänet.


title: Lakshmi Tatma

text: Lakshmi on perheensä toinen lapsi. Hänen perheeseensä kuuluvat isä Shambhu, äiti Poonam ja isoveli Mitelesh sekä vuoden 2008 alussa syntynyt pikkusisko Saraswati.


title: Lakshmi Tatma

text: Lakshmi ei pystynyt seisomaan ja kävelemään kunnolla, mutta pystyi silti liikkumaan jonkin verran vetämällä itseään eteenpäin. Ylimääräiset raajat poistettiin marraskuussa 2007 sairaalan säätiön rahoittamassa kalliissa leikkauksessa Sparshin sairaalassa Bangaloressa, Intiassa. Leikkaus kesti 27 tuntia ja siihen osallistui 30 kirurgia. Leikkaus onnistui hyvin. Ilman leikkausta Lakshmi ei olisi selvinnyt lapsuusikää vanhemmaksi.


title: Lakshmi Tatma

text: Lakshmin loiskaksosella ei ollut tiedon mukaan muita sisäelimiä kuin yksi munuainen, joten se pysyi hengissä vain, koska sen verenkierto oli yhdistynyt Lakshmin verenkierron kanssa. Loiskaksosen munuainen siirrettiin leikkauksen yhteydessä Lakshmin kehoon, koska häneltä itseltään puuttui toinen munuainen.


title: Lakshmi Tatma

text: Leikkauksen jälkeen kamerat kuvasivat pöydälle asetetun loiskaksosen jalkoineen, jolloin tämä näytti hetken aikaa erilliseltä ihmisolennolta.


title: Huba

text: Huba on viihteellisiä lyhytelokuvia vuodesta 1998 lähtien tuottanut findie-elokuvaryhmä. Ryhmän perustajajäsenet ovat kotoisin Alavudelta, mutta nykyään he asuvat eri puolilla Suomea.


title: Huba

text: Huba tekee elokuvia harrastusluonteisesti ja pääasiassa omakustanteisesti. Internet on elokuvien pääasiallinen levityskanava, ja kaikki julkaistut elokuvat ovat nähtävissä ilmaiseksi ryhmän Internet-sivustolla. "Huba 4 – naurat vain kolmasti" (2005) ja "Mäx – Miesten kanava" (2007) on lisäksi esitetty televisiossa Ylen kanavilla. Huban uusimmat sketsit esitettiin Yle TV2:n Radio Millennium -sarjassa ja ne ovat nähtävillä Yle:n YouTube-sivustolla .


title: Huba

text: Pääasiallisina käsikirjoittajina toimivat Teemu Kontoniemi, Jukka Mäntylä, Jari Varsaluoma ja Jukka Varsaluoma. Päämuusikkona toimii Timo Alho. Ryhmään kuuluu lisäksi näyttelijöitä, muusikoita ja avustajia. Esimerkiksi elokuvaa "Huba 4" oli tekemässä yli 40 vapaaehtoista.


title: Huba

text: "Huba 1" valmistui vuonna 1998 nimellä "Hubaveikot". 15-minuuttinen sketsikomedia remasteroitiin ja julkaistiin verkossa vuonna 2006. "Hubaveikot 2" julkaistiin vuonna 2001 ja se on ryhmän ensimmäinen julkisessa levityksessä oleva elokuva. "Huba 3" julkaistiin jatkona edelliselle vuonna 2002. "Huba 4 – naurat vain kolmasti" on ryhmän ensimmäinen myös DVD:lle tuotettu elokuva. Elokuva sai ensi-iltansa 6.8.2005 ja DVD julkaistiin vuoden 2005 lopussa. DVD-versiota varten tuotettiin lisämateriaalia, jota ei ole verkkolevityksessä. Elokuva esitettiin Yle TV2:ssa. 2. kesäkuuta 2008. "Mäx – Miesten kanava", jossa parodioidaan suomalaisen median mieskuvaa, voitti "Vuoden 2007 paras sketsi" -palkinnon YLE Extran "Sketsiklinikka"-ohjelmassa 30.12.2007. Huba-ryhmän tekemiä mainosparodioita näkyi viikoittain Yle TV2:n Radio Millennium-ohjelman ensimmäisellä kaudella syksyllä 2009.


title: Johnny Horton

text: Johnny Gale Horton (30. huhtikuuta 1925 Los Angeles – 5. marraskuuta 1960 Austin) oli yhdysvaltalainen kantrilaulaja. Hänen ensimmäinen suuri hittinsä oli ”The Battle of New Orleans”, joka kohosi USA:n myyntitilaston kärkeen kesäkuussa 1959. Muita hänen menestyskappaleitaan olivat mm. ”Sink The Bismarck” ja ”North To Alaska”. Molemmat liittyivät samannimisiin elokuviin. Horton kuoli liikenneonnettomuudessa Texasissa marraskuussa 1960, ”North to Alaska” nousi listoille hänen kuolemansa jälkeen ja sai menestystä myös Suomessa kuten myös Tapio Rautavaaran tekemä suomenkielinen versio ”Kohti Alaskaa”.


title: Palko

text: Palko on hernekasvien ("Fabaceae") hedelmä, joka on muodostunut yhdestä emilehdestä. Palko voi olla aukeava tai aukeamaton ja yksi- tai monisiemeninen. Esimerkiksi lupiineilla on suurehkot, aukiräjähtävät palot ja mesiköillä on hyvin pienet, aukeamattomat palot. Joidenkin hernekasvien, kuten tarhapavun palkoja viljellään ruoaksi.


title: Wiborg (laiva)

text: Wiborg oli siipiratasalus, joka toimi matkustajaliikenteessä Suomessa ja Itämerellä 1800-luvun puolivälin jälkeen.


title: Wiborg (laiva)

text: Aluksi laiva liikennöi Englannin rannikolla Mercator-nimisenä. 6. syyskuuta 1856 lehti Sanan-Lennätin Kertoo otsikossaan: ”Wiipuriin saatu höyrylaiva Mercator”. Matkustajahöyrylaiva "Mercatorin" nimi muuttui "Wiborgiksi" viimeistään 17. syyskuuta samana vuonna.


title: Wiborg (laiva)

text: Laivan siirryttyä viipurilaisomistukseen se laitettiin linjalle Pietari–Viipuri–Helsinki, josta se poikkesi välillä myös Lyypekkiin. Vuodepaikkoja laivassa oli uutena 50, ja siihen rakennettiin 50 lisää 1857. Lyypekki jäi pois aikataulusta 1858. Vuonna 1860 laiva oli paikallaan Viipurissa, kunnes liikennöi taas 1861, heikosti kannattavana. Viipurilaisyhtiö Bandholz & Co. osti sen 1862 ja sitä uusittiin. Vuonna 1864 laiva aloitti reitillä Pietari–Viipuri–Helsinki–Turku–Tukholma.


title: Wiborg (laiva)

text: Englantilainen höyrylaiva "Kent" ajoi Wiborgin päälle lokakuussa 1871 Helsingin Eteläsatamassa aiheuttaen suuret vauriot. Alus myytiin lokakuussa 1872 Porvooseen. Se muutettiin potkurilla kulkevaksi lastilaivaksi J.D. Stenberg & Söner -konepajalla Helsingissä. Vuonna 1874 korjauksen valmistuttua laiva kuljetti puutavaraa Englantiin. Vuonna 1884 laiva oli maannut kahdeksan vuotta laiturissa, kun se huutokaupattiin porvoolaiselle Aug. Eklöfille, joka oli laivan entisiä osaomistajia, 12 000 markalla. Sitten se romutettiin Hamarissa, Porvoossa. Nykyään aluksen keulakuva on Suomen kansallismuseon kokoelmissa ja näytteillä Suomen merimuseossa Kotkassa.


title: AMOS (ohjelmointikieli)

text: AMOS on vuonna 1990 julkaistu Europress Softwaren (ent. Mandarin Software) ohjelmointikieli Amiga-tietokoneille. Se perustuu BASIC-kieleen ja on eritoten pelien kehitykseen tarkoitettu. Sen kehittivät François Lionet ja Constantin Sotiropoulos.


title: AMOS (ohjelmointikieli)

text: AMOS oli alun perin tulkkaava, mutta 1992 julkaistiin AMOS-kääntäjä Compiler ja muita laajennuksia. "AMOS 3D" käsitti AMOS-laajennuksen ja objektieditorin. "Easy AMOS" oli yksinkertaistettu versio selvillä käyttöohjeilla ja käytönaikaisella aputoiminnolla. "AMOS Pron" ominaisuuksiin kuului mm. tuki ARexxille (Amiga Rexx), käyttöliittymälaajennus ja uusia vuonohjausrakenteita.


title: AMOS (ohjelmointikieli)

text: Clickteam on julkaissut AMOS:n lähdekoodin BSD-tyylisen lisenssin alaisuudessa.


Jääkiekon nuorten maailmanmestaruuskilpailut (World Junior Hockey Championship, WJHC) on vuosittain pelattava, alle 20-vuotiaille pelaajille tarkoitettu jääkiekon arvoturnaus.


title: Jääkiekon nuorten maailmanmestaruuskilpailut

text: Pääturnauksessa, joka muodostaa A-ryhmän, pelaa vuosittain kymmenen joukkuetta kahdessa lohkossa. MM-kisaottelut pelataan vuodenvaihteen molemmin puolin: alkavat tavallisesti joulun välipäivinä ja ratkaisevat ottelut pelataan tammikuun alkupuolella.


text: MM-turnauksessa on myös kolme alempaa ryhmää, divisioonat I, II ja III. Ne pelataan erillisinä turnauksina, joissa ratkaistaan nousu ylempään ryhmään ja putoaminen alempaan ryhmään.


text: Turnausta on pelattu virallisesti turnauksesta 1977 lähtien. B-sarja tuli mukaan ensimmäisen kerran turnauksessa 1979. C-sarjaa on pelattu turnauksesta 1983 lähtien.


text: Neuvostoliiton hajottua Venäjä peri paikan pääsarjassa. Samoin kävi Tšekkoslovakian jakautumisessa, jossa Tšekki peri paikan pääsarjassa Slovakian joutuessa aloittamaan C-sarjasta. Slovakian onnistui nousta jo vuoden 1996 turnauksen myötä pääsarjatasolle.


text: Suomi on voittanut jääkiekon nuorten maailmanmestaruuden viidesti. Ensimmäisen maailmanmestaruuden se voitti vuonna 1987 Tšekkoslovakiassa Kanadan ja Neuvostoliiton tultua suljetuiksi kisoista joukkotappelun vuoksi. Toisen mestaruuden Suomi otti kotikisoissaan vuonna 1998 voitolla Venäjästä jatkoajalla 2–1. Kolmannen kerran Suomi voitti vuonna 2014 Ruotsissa pelatussa turnauksessa, kun se päihitti isäntämaa Ruotsin jatkoajalla lukemin 3–2. Neljännen voiton Suomi saavutti kotiturnauksessaan vuonna 2016, jolloin se kaatoi loppuottelussa Venäjän jatkoerässä maalein 4–3. Viides maailmanmestaruus saavutettiin vuonna 2019 Kanadassa, kun Yhdysvallat taipui Suomelle 3–2.


text: Nuorten MM-Kisojen arvokkaimman pelaajan titteliä on jaettu vuodesta 2004.


title: Macbeth (täsmennyssivu)

text: Macbeth voi tarkoittaa seuraavia:


title: Robert Kranjec

text: Robert Kranjec (s. 16. heinäkuuta 1981 Kranj) on slovenialainen mäkihyppääjä, lentomäen maailmanmestari ja olympiamitalisti.


title: Robert Kranjec

text: Kranjecin paras saavutus arvokilpailuissa on lentomäen maailmanmestaruus Vikersundin MM-kilpailuista vuodelta 2012. Hän hyppäsi kilpailussa 217,5 ja 244 metriä ja kukisti toiseksi sijoittuneen Rune Veltan kolmella pisteellä. Lisäksi hän on saavuttanut joukkuepronssia suurmäestä Salt Lake Cityn talviolympialaisista 2002 sekä Oslon MM-kilpailuista 2011 ja lentomäestä Vikersundista 2012. Lentomäen MM-kilpailuissa hän on sijoittunut lisäksi 11:nneksi 2002, 12:nneksi 2004, 15:nneksi 2006, 17:nneksi 2008, viidenneksi 2010 ja kymmenenneksi 2016. Salt Lake Cityn olympialaisissa 2002 hän oli suurmäessä 11:s ja normaalimäessä 15:s. Vancouverissa 2010 hän sijoittui normaalimäessä kuudenneksi ja suurmäessä yhdeksänneksi. Hiihdon MM-kilpailuissa hän on ollut kuudes suurmäessä Val di Fiemmessä 2003 sekä yhdestoista normaalimäessä ja viidestoista suurmäessä Liberecissä 2009.


title: Robert Kranjec

text: Maailmancupin kokonaispisteissä Kranjec on ollut kuudes kaudella 2012–2013, yhdeksäs kaudella 2011–2012 ja kymmenes kaudella 2009–2010. Lentomäen maailmancupin hän on voittanut kausilla 2009–2010 ja 2011–2012. Kaudella 2016–2017 hän ei pysty hyppäämään lainkaan vakavan polvivamman vuoksi.


title: Robert Kranjec

text: Kranjecin pituusennätys on 244 metriä, jonka hän hyppäsi Vikersundissa 25. helmikuuta 2012. Hänen seuransa on SK Triglav Kranj.


title: Mila Kunis

text: Milena Markovna ”Mila” Kunis (lausunta [ˈmiːlə ˈkuːnɪs], [miˈlʲena ˈkunis], s. 14. elokuuta 1983 Tšernivtsi, Ukrainan SNT, Neuvostoliitto, nykyisessä Ukrainassa) on yhdysvaltalainen näyttelijä. Hänen tunnetuimmat roolinsa ovat televisiosarjoista "70’s Show" (1998–2006) ja "Family Guy" (1999–).


title: Mila Kunis

text: Mila Kunis syntyi juutalaiseen perheeseen 14. elokuuta 1983 Tšernivtsin kaupungissa Neuvostoliittoon kuuluneessa Ukrainassa. Kunisin mukaan hänen vanhemmillaan oli hyvät työt, mutta he eivät uskoneet lapsillaan olevan tulevaisuutta maassa ja siksi perhe muutti Yhdysvaltoihin Milan ollessa seitsemänvuotias. Vanhemmat ajattelivat myös, että he voisivat paremmin elää juutalaisen elämäntavan mukaisesti Yhdysvalloissa. Vanhemmat tekivät sekalaisia töitä elättääkseen perheen, koska he eivät saaneet ottaa omaisuuttaan mukaansa, eivätkä pystyneet käyttämään tutkintojaan Yhdysvalloissa.


title: Mila Kunis

text: Yhdeksänvuotiaana Mila pääsi näyttelytunneille, ja kuukauden päästä siitä hän sai managerin. Hänen ensimmäinen työnsä oli Barbie-mainoksessa.


title: Mila Kunis

text: Kunis seurusteli näyttelijä Macaulay Culkinin kanssa vuosina 2002–2010. Kunis avioitui näyttelijä Ashton Kutcherin kanssa heinäkuussa 2015. He saivat esikoistyttären syyskuussa 2014 ja pojan marraskuussa 2016. Yhdysvaltoihin muuton jälkeen hän on edelleen pysynyt uskollisena juutalaiselle elämäntavalle ja kulttuurille. Hän kokee, että voi tuoda etnistä taustaansa paremmin esille Yhdysvalloissa kuin entisessä kotimaassaan.


title: Mila Kunis

text: Kunisilla on heterokromia; hänen oikea silmänsä on vihreä ja vasen ruskea.


title: Wippies

text: Wippies on internetoperaattori Saunalahden perustama nettiyhteisö, joka tarjoaa käyttäjilleen ilmaisen sähköpostiosoitteen sekä WLAN-reitittimen langatonta internetin käyttöä varten. Reititin kytketään käyttäjän itsensä hankkimaan ADSL- tai kaapeliverkon internetyhteyteen.


title: Wippies

text: Wippiesin yhtenä ideana on laajentaa maksuttomien langattomien internet-yhteyksien tarjontaa. Aiemmin Wippies-kampanjan aikana ilmaisen WLAN-tukiaseman tilaaja sitoutui jakamaan omaa laajakaistaista internet-yhteyttään langattomasti seuraavan 36 kuukauden ajan, minkä jälkeen hän sai laitteen omakseen. Mikäli laite on ennen tätä poissa verkosta yhtäjaksoisesti yli kahden viikon ajan, tilaaja maksaa toimitetun laitteen hinnan. Huhtikuussa 2009 Wippies-laitteita oli käytössä yli 30 000 kappaletta ja niiden sijainnit voi nähdä Wippiesin Internet-sivuilta.


title: Wippies

text: Wippies on FONin tyyppinen Internetin jakopalvelu. Wippiesillä on kahdenlaisia WLAN-tukiasemia: WifiBoxeja ja HomeBoxeja. HomeBoxit ovat monitoimisempia, kuin WifiBoxit. HomeBoxien ominaisuuksiin kuuluu esimerkiksi:


title: Ammattiliitto Suora

text: Ammattiliitto Suora () oli suomalainen pankki- ja rahoitustehtävissä sekä sosiaalivakuutuksen, rahapelien ja alkoholikaupan parissa työskentelevien etujärjestö, joka toimi vuosina 1968–2010. Liittoon kuului lakkautettaessa noin 31 000 jäsentä, joista yli 20 000 työskenteli finanssialalla. Suora oli STTK:n, Nordiska Finansanställdas Unionin (NFU) ja Union Network Internationalin (UNI) jäsenliitto. Vuoden 2011 alusta Toimihenkilöunioni ja Suora yhdistyivät Ammattiliitto Proksi.


title: Ammattiliitto Suora

text: Suora perustettiin vuonna 1968, kun Pankkimiesliitto (perustettu 1946) ja Säästöpankkialan Toimihenkilöiden Liitto (per. 1959) yhdistyivät. Uusi Pankkitoimihenkilöliitto kuului Toimihenkilö- ja Virkamiesjärjestöjen Keskusliittoon. TVK:n mentyä konkurssiin liitto liittyi STTK:hon. Vuonna 1998 järjestö vaihtoi nimekseen Suomen Rahoitusalan ammattiliitto Suora. Valtion Laitosten ja Yhtiöiden Toimihenkilöliitto liittyi Suoraan 1999 ja nimeksi tuli Suomen Rahoitus- ja Erityisalojen ammattiliitto Suora. Nimi lyhennettiin viimeiseksi jääneeseen muotoon vuonna 2001.


title: Ammattiliitto Suora

text: Suoralla oli 16 jäsenyhdistystä ja aluetoiminnassa Suomi oli jaettu 17 alueeseen. Suoran edustajiston 60 jäsenestä alueilta valittuja oli 10. Edustajiston alueelliset jäsenet valittiin vaalipiireittäin. Aluetoiminta-alueet muodostivat 6 vaalipiiriä. Suurimmat ryhmät Suoran edustajistossa oli Nordea Unioni Suomen, Kelan Toimihenkilöiden ja OP-Henkilöstöyhdistyksen edustajilla. Suorassa oli kaksi neuvotteluyksikköä, sekä järjestö-, talous ja viestintäyksiköt ja henkilökuntaa kaikkiaan noin 45. Jäsenten työttömyyskassana toimi Rahoitus- ja Erityisalojen Työttömyyskassa. Liitto julkaisi Otavamedia Oy:n kustantamaa "UutisSuora" -jäsenlehteä.


title: Ammattiliitto Suora

text: Suora ajoi jäsentensä etujen työehtosopimusneuvotteluissa ja työpaikoilla. Suora valvoi työehtojen noudattamista ja jäsentensä ammatillisten, sosiaalisten, terveydellisten sekä oikeudellisten etujen toteutumista. Järjestö oli mukana tulopolitiikassa, lainsäädännön valmistelussa sekä yhteiskunnallisessa ja elinkeinopoliittisessa päätöksenteossa. Suora ja sen yrityskohtaiset jäsenyhdistykset neuvottelivat jäsenistöään koskevat valtakunnalliset työehtosopimukset. Alkon, Kelan, Raha-automaattiyhdistyksen, Veikkauksen ja Yleisradion toimihenkilöiden työehdoista sovittiin omissa työehtosopimuksissa.


title: Ammattiliitto Suora

text: Suoran jäsenyhdistys Nordea Unioni Suomi ei liittynyt Ammattiliitto Prohon, vaan perusti yksimielisellä päätöksellään oman ammattiliiton. Päätökseen vaikutti Nousun kesän 2010 lopulla tekemä jäsenkysely. Nousuun kuului noin 7 000 jäsentä. Alkossa työskentelevät Alkoholialan Toimihenkilöt (ATH) päätti myös irtautua Suorasta ja syyskokouksessaan liittyä 1.1.2011 alkaen Palkansaajajärjestö Pardiaan. AHT:ssä oli noin 450 jäsentä. Saman päätöksen teki myös 4300 jäseninen Kelan toimihenkilöt.


Ammattiliitto Suora


title: Ruottisenharju

text: Ruottisenharju on Pudasjärven kaupungissa sijaitseva haja-asutteinen kylä. Se sijaitsee noin 25 kilometriä kaupungin keskustaajamasta Kurenalta kaakkoon.


title: Ruottisenharju

text: Kylästä on tieyhteys Jaalangan ja Paukkerinharjun kyliin. Kylällä on myös toiminut kauppa, mutta nykypäivänä kyläläisiä palvelevat myymäläautot.


title: Ruottisenharju

text: Kylän läheisyydessä on Ala-Mainua-niminen järvi, jota kutsutaan myös Ruottisenjärveksi.


title: Prätkähiiret (3. tuotantokausi)

text: Prätkähiirten 3. tuotantokausi alkoi Yhdysvalloissa 23. syyskuuta 1995 jaksolla "Biker Knights of the Round Table, Part 1", joka tunnetaan Suomessa nimellä Pyöreän pöydän prätkäritarit, Osa 1. 3. kausi käsittää kolmetoista jaksoa, jotka kuitenkin esitettiin sekalaisessa järjestyksessä. Yhdysvalloissa kolmannen kauden esitys päättyi 24. helmikuuta 1996.


title: Prätkähiiret (3. tuotantokausi)

text: Suomessa 3. kausi käynnistyi vuonna 1996 ja päättyi 17. kesäkuuta 1996.


title: Petsamon vakoilujuttu

text: Petsamon vakoilujuttu oli Valpon syksyllä 1939 tutkima vakoilutapaus, johon liittyen pidätettiin ja kuulusteltiin yli sata petsamolaista siviili- ja sotilashenkilöä epäiltynä vakoilusta Neuvostoliiton hyväksi. Juttu perustui Valpon syytetyiltä uhkauksilla ja kidutuksella hankkimiin tunnustuksiin, ja siihen liittyi useita epäselviä kuolemantapauksia. Jutun oikeudenkäyntiasiakirjat olivat salaisia vuoteen 2013 saakka.


title: Petsamon vakoilujuttu

text: Petsamossa paikalliset asukkaat, Kalastajasaarennon suomalaiset kalastajat ja varsinaisen Petsamon alueen kolttasaamelaiset poromiehet liikkuivat Suomen ja Neuvostoliiton rajan yli suhteellisen vapaasti aina 1930-luvun puoliväliin saakka. Monilla petsamolaisilla oli myös sukulaisia rajan takana, joten yhteydenpito rajan yli oli luonnollista. Poliittisen tilanteen kiristyessä ja Petsamon alueen strategisen merkityksen kasvaessa 1930-luvulla Kolosjoen nikkelikaivoksen rakennustyömaan perustamisen jälkeen myös rajavalvontaa alueella kiristettiin. Myös Etsivä keskuspoliisi alkoi toimia alueella hyvin aktiivisesti, se palkkasi tiedonantajia ja levitti valvontansa alueen ihmisten jokapäiväisiin rutiineihin. Rajanylityksiä ryhdyttiin tulkitsemaan vakoiluun liittyviksi oli siihen aihetta tai ei.


title: Petsamon vakoilujuttu

text: Vakoilujutun keskeisiä hahmoja on Petsamon rajakomppanian päällikkö jääkärikapteeni Jalmari Pajakka. Pajakka oli nimellä "Jalmari Id" ollut Sallan rajakomppanian päällikkönä 1920-luvun alussa, ja häntä oli tällöin epäilty SKP:n salaisen etappiliikenteen sallimisesta rajan yli rahallista korvausta vastaan. Vuonna 1922 tapahtuneen läskikapinan aikana Pajakka oli suostunut odottamaan miehineen 12 tuntia jotta kapinalliset ehtivät siirtyä esteettä Neuvostoliiton puolelle ryöstösaaliineen. Tämän vuoksi Pajakka sai 42 vuorokauden arestirangaistuksen, mutta saattoi kuitenkin jatkaa uraansa rajavartiolaitoksen palveluksessa. Petsamon rajakomppanian päälliköksi Pajakka nimitettiin syksyllä 1935.


title: Petsamon vakoilujuttu

text: On epäselvää miksi Lapin rajavartioston komentaja eversti Oiva Willamo asetti työuraltaan arveluttavan Pajakan riskialttiiseen Petsamoon. Willamolla ja Pajakalla oli kuitenkin hyvät suhteet keskenään. Pajakka vieraili taajaan Willamon erämajalla Juutuanjoella, jossa hän usein tapasi myös siellä kokoontuvaa armeijan korkeinta johtoa.


title: Petsamon vakoilujuttu

text: Rajavartioston ja erityisesti komentaja Willamon suhteet Etsivään keskuspoliisiin/Valpoon olivat puolestaan huonot. EK jopa ujutti oman miehensä, kersantti Eero Rautaveden Rajavartioston joukkoihin kertomatta miehen todellista taustaa edes komppanianpäällikkö Pajakalle.. Eero Rautavedestä tuli Maattivuonon rajavartion päällikkö tammikuussa 1939.


title: Petsamon vakoilujuttu

text: Pajakan tultua Petsamon rajakomppanian päälliköksi syyskuussa 1935 komppanian kuri höltyi ja asioiden hoitoon alettiin suhtautua välinpitämättömästi. Pajakka ei vaatinut partiokertomuksia ja ne jäivät sen vuoksi usein kokonaan laatimatta. Partioiden rajalla tekemät havainnot eivät johtaneen toimenpiteisiin vaan Pajakka saattoi antaa niistä moitteita. Pajakka ei myöskään raportoinut partioiden tekemistä havainnoista eteenpäin ja saattoi jopa vääristellä niitä. Tämän seurauksena rivimiehet alkoivat vaieta tärkeistäkin havainnoista.


title: Petsamon vakoilujuttu

text: Pajakan ympärille muodostui samanmielisten henkilöiden kuppikunta ja hänen luottomiehekseen tuli komppanian taloudesta vastannut vääpeli Siltala. Vuonna 1900 syntynyt Martti Pekanpoika Siltala oli osallistunut Suomen sisällissotaan Sysmän pataljoonassa ja ylennyt kersantiksi. Suoritettuaan normaalin asevelvollisuuden 1921 hän tuli seuraavana vuonna Lapin rajavartioston palvelukseen. Siltala yleni vääpeliksi 1927 ja hänestä tuli Petsamon rajakomppanian talousvääpeli 1931.


title: Petsamon vakoilujuttu

text: Vuonna 1935 Pajakka avasi ilman lupaa yleisesikunnan salaisen liikekannallepanokirjelmän, jonka olisi saanut avata vasta sotatoimien käynnistyessä. Pajakka oli kiinnostunut myös rajakomppanian yhteydessä toimivasta radioasemasta vaikkei se kuulunutkaan hänen alaisuuteensa ja hän avasi useita yleisesikunnasta asemalle tulleita kirjeitä. Pajakka kävi syyskuussa 1939 Petsamoon rakenteilla olleella lentokentällä. Kun hän sai kuulla, että kentälle laskeutuminen voitiin tarvittaessa estää kentän poikki vedetyillä teräsvaijereilla hän halusi heti kieltää niiden käytön ja perusteli tätä Lapin rajavartioston komentajan Willamon määräyksellä. Petsamossa kiersi myös huhu, että Pajakan ja Siltalan asuntojen oven pieleen oli kiinnitetty poronkoipinahat merkiksi Petsamoon saapuville venäläisille joukoille jotta nämä jättäisivät talot ja niiden asukkaat rauhaan.


title: Petsamon vakoilujuttu

text: Maattivuonosta pidätettiin helmikuussa 1938 kalastaja Ivar Vesterelve, ja hänen luonaan vieraillut, Muotkassa asuva sukulaismies Uula Vesterelve. Kuulusteluissa Uula saatiin tunnustamaan olevansa Neuvostoliiton vakooja. Ivar Vesterelve sen sijaan kuoli pidätettynä ollessaan; hän putosi tai hänet pudotettiin Maattivuonon ja Petsamon väliä kulkeneelta Jäämeri-laivalta mereen, jolloin hän hukkui. Vesterelven kuolema laukaisi tapahtumaketjun, joka johti Petsamon vakoilujuttuun.


title: Petsamon vakoilujuttu

text: Maattivuonon kylässä paljastui 1939 pari luvatonta rajanylitystä, joista ainakin toiseen liittyi vakoilua. Lisäksi havaittiin, että kylän läpi Norjasta Neuvostoliittoon kulkeva puhelinlinja, joka oli katkaistu 1936, oli otettu uudelleen käyttöön niin, että sen kautta pystyi salakuuntelemaan suomalaisten rajavartioasemien puhelinliikennettä.


title: Petsamon vakoilujuttu

text: Nämä tapaukset saivat Valpon liikkeelle, ja elokuussa 1939 pidätettiin viisi henkilöä kuulusteluja varten. Kuulusteltavat siirrettiin Kemiin, jossa heitä alkoi kuulustella Valpon etsivä Sulo Auer, "Kemin Kauhu", joka oli EK:n etsivänä pidättänyt huomiota herättävästi yhdellä kertaa parikymmentä laittomaksi määritetyn SKP:n jäsentä. Auer sai uhkaamalla ja kiduttamalla puristettua kuulusteltavilta tunnustukset. Joidenkin kuulustelupöytäkirjat oli kirjoitettu valmiiksi jo ennen kuulustelua.


title: Petsamon vakoilujuttu

text: Lokakuussa 1939 Valpo teki laajan poliisioperaation pidättääkseen yhteensä 114 henkilöä eri puolella Petsamoa. Operaatiota johtamaan saapuivat Rovaniemeltä maaherra Kaarlo Hillilä ja komisario Kukkamäki. Pidätykset suorittivat Hillilän toimittamien kyläkohtaisten nimilistojen mukaan paikalliset poliisit, joille operaatiosta ei oltu kerrotu etukäteen. Pidätettyjen lista oli ilmeisesti koottu kovalla kiireellä, sillä mukana oli myös julkiporvareiksi tunnustautuvia suojeluskuntalaisia. Kolttakylistä pidätettiin kokonaisia perheitä; koltat asuivat rajan läheisyydessä, liikkuivat porojen perässä laajalti ja osasivat venäjää, mikä teki heistä erityisen epäilyttäviä Valpon kannalta.


title: Petsamon vakoilujuttu

text: Henkilöiden haku jatkui pari viikkoa. Pidätetyt kuljetettiin tarkoitukseen varatuilla linja-autoilla Kemiin Valpon tiloihin kuulusteltavaksi. Kuulustelijana toimi etsivä Auer. Kuulusteluissa pidätettyjä uhkailtiin ja pahoinpideltiin, joillekin oli laadittu kuulustelupöytäkirja jo valmiiksi. Maattivuonosta pidätettiin merisaamelainen Uula Haltta, jonka tiedettiin lokakuun alussa hiihtäneen Suomesta rajan yli Neuvostoliiton puolelle ja palanneen takaisin pari päivää myöhemmin. Kuulusteluissa Halttaa uhkailtiin rajusti ja hän tunnusti toimineensa vakoilijana ja kuriirina. Kuulustelupöytäkirjassaan hän ilmiantoi useita kymmeniä petsamolaisia, joukossa myös rajavartioston päällikkö Pajakka, sekä vartion muuta päällystöä ja sotilaita.


title: Petsamon vakoilujuttu

text: Haltan tunnustuksen mukaan kapteeni Pajakka oli vuonna 1937 vääpeli Siltalan luona ehdottanut rajavartioston aliupseereille vierailua venäläisten luona. Haltta kertoi vierailun toteutuneen syyskuussa 1937 jolloin Pajakka, Siltala, kersantti Vanhanen ja kaksi muuta rajavartioston aliupseeria olivat Neuvostoliiton puolella Yläluostarin korkeudella sijaitsevalla Leijärven vartioasemalla venäläisten vieraana. Suomalaiset vieraat olivat saunoneet ja juhlineet vartioasemalla pari päivää sekä saaneet venäläisiltä peitenimet ja -numerot sekä vakoilutehtäviä. Venäläisten puolella olisi ollut mukana muun muassa Toivo Vähä eli Ivan Petrov, joka oli GPU:n upseeri. Haltta pestattiin kuriiriksi, sillä hänen isällään oli kesäpaikka lähistöllä. Haltan tunnustuksen mukaan hän kuljetti vakoilupostia Pajakan ja Leijärven vartioston välillä; Pajakka luovutti venäläisille tietoja ja sai vastineeksi rahaa.


title: Petsamon vakoilujuttu

text: Uhkailemalla saatu tunnustus oli ilmeisesti tekaistu, Haltta muun muassa kertoi lukeneensa neuvostoliittolaisten kapteeni Pajakalle lähettämiä kirjeitä, vaikka hän todellisuudessa oli lukutaidoton.


title: Petsamon vakoilujuttu

text: Haltan tekaistun tunnustuksen perusteella Valpo pidätti 29. lokakuuta 1939 useita kymmeniä henkilöitä Petsamossa, heidän joukossaan rajakomppanian päällikkö Jalmari Pajakka ja useita hänen alaisiaan. Pajakan alaiset kuulusteltiin ensin, pahoinpideltyinä nämä viimein tunnustivat tapahtumat Haltan kertoman mukaisiksi. Yksi miehistä lisäsi vielä että mukana vakoilussa olivat olleet myös jääkärikapteenit Valdemar Salmelo (aik. Sundqvist) ja Tauno Karanko (aik. Savolainen).


title: Petsamon vakoilujuttu

text: 4. marraskuuta 1939 Lapin maaherra Kaarlo Hillilä, Valpon päällikkö Paavo Säippä ja silloinen sisäministeri Urho Kekkonen olivat Kemissä. Kuulustelijana toiminut Auer pyrki saamaan Pajakalta tunnustuksen poliisijohdon ollessa paikkakunnalla. Pajakka oli kuulustelujensa aikana taipumaton ja vakuutti syyttömyyttään. Auer veti tuolloin kiihtyneenä pistoolinsa esiin, ase laukesi ja luoti surmasi Pajakan.


title: Petsamon vakoilujuttu

text: Etsivä Auer tunnusti ampuneensa Pajakan vahingonlaukauksella, ja hänet tuomittiin tästä myöhemmin 8 kuukauden ehdolliseen vankeusrangaistukseen. On kuitenkin esitetty epäilyjä, että Pajakan olisi todellisuudessa ampunut vakoilutapauksen vuoksi malttinsa menettänyt Lapin rajavartioston komentaja eversti Oiva Willamo, ja Auer olisi ottanut asiassa syyn niskoilleen. Poliisijohto poistui kaupungista vähin äänin.


title: Petsamon vakoilujuttu

text: Myös toinen pääepäillyistä, rajakomppanian vääpeli Siltala, kuoli kuulustelujen aikana hämärissä olosuhteissa joko itsemurhan tai murhan seurauksena. Siltala oli kuulustelujen aikana kiistänyt syyllistyneensä vakoiluun. Kuulusteluissa häntä pahoinpideltiin kunnes hän murtui ja tunnusti. Siltala sai turvotuksen hoitoa varten lyijyvettä käyttöönsä. Hänen kuntonsa heikkeni äkkiä 11. marraskuuta, ja hänet toimitettiin Kemin sairaalaan, jossa hän kuoli seuraavana päivänä. Kuolinsyyksi merkittiin lyijymyrkytys.


title: Petsamon vakoilujuttu

text: Vakoilujuttua ei päästetty lainkaan julkisuuteen. Varsinaisessa oikeudenkäynnissä tuomittiin yksi rajavartioston aliupseereista. Petsamossa pidätetyistä yli sadasta henkilöstä 15 otettiin talvisodan ajaksi turvasäilöön. Jotkut kuulusteluissa pahoinpidellyt saivat elinikäisiä fyysisiä tai psyykkisiä vammoja, yksi kuulusteltu kuoli vammoihinsa myöhemmin ja yksi teki pian kuulustelujen jälkeen mielenhäiriössä itsemurhan.


title: Petsamon vakoilujuttu

text: Juttuun liittyvistä henkilöistä monet päättivät päivänsä omakätisesti tai menettivät henkensä epäselvissä olosuhteissa jutun aikana tai muutama vuosi sen jälkeen. Etsivä Sulo Auer osallistui jatkosotaan ja menetti 1941 toisen jalkansa astuttuaan miinaan. Ollessaan sairaalassa hän ampui itsensä repussaan olleella pistoolilla.


title: Petsamon vakoilujuttu

text: Valpon edustajana Maattivuonossa toiminut kersantti Eero Rautavesi yleni luutnantiksi ja taisteli jatkosodan hyökkäysvaiheen aikana Antti Pennasen joukoissa Luton suunnalla. Kevättalvella 1942 (Paasilinnan kirjan mukaan elokuussa 1943) Rautavesi oli lomalla Helsingissä ja istui iltaa viettämässä eräässä ravintolassa kun hänelle tuli puhelu. Rautavesi poistui puhelun jälkeen ravintolasta jättäen kuitenkin päällysvaatteensa naulakkoon. Rautavesi ei palannut enää takaisin ravintolaan, ja myöhemmin hänet löydettiin hukkuneena Kolera-altaasta.


title: Petsamon vakoilujuttu

text: Vääpeli Siltalan kuulustelijana ollut etsivä Kaukoniemi puolestaan palveli talvisodassa joukkueenjohtajana Kannaksella ja haavoittui siellä 1940. Jatkosodan aikana hän oli Valpon palveluksessa, mutta sisäministeriksi tullut maaherra Kaarlo Hillilä vapautti hänet tehtävistään. Kaukoniemi poistui tämän jälkeen Ruotsiin, mutta palasi myöhemmin takaisin Suomeen ja palveli kapteenina Oulussa Pohjan Prikaatissa. Kaukoniemi ampui itsensä 1961 Oulun kasarmilla keskellä kasarmin kenttää.


title: Petsamon vakoilujuttu

text: Vielä 1980-luvun alussa eräs jutussa mukana ollut entinen rajavartioston aliupseeri, jota kirjailija Erno Paasilinna haastatteli Petsamo-kirjaansa varten, löydettiin kuukausi haastattelun jälkeen hukkuneena Inarin kalakämppänsä rannasta. Monet Paasilinnan haastattelemat henkilöt kieltäytyivät vielä tällöin puhumasta vakoilujutusta, ja Paasilinnaa kehotettiin lopettamaan asian tutkiminen.


title: Petsamon vakoilujuttu

text: Juttuun liittyvät liittyvät asiakirjat on julistettu salaisiksi.


title: Ura Basket

text: Ura Basket on kaarinalainen koripalloseura, jonka miesten edustusjoukkue pelaa Korisliigassa.


title: Ura Basket

text: Kaarinaan perustettiin vuonna 1932 yleisseura Kaarinan URA sisältäen useita urheilulajeja. Ura valittiin Nuoren Suomen sinettiseuraksi tammikuussa 2004. Ura sai myös ensimmäisenä seurana Suomen Koripalloliiton myöntämän Kultainen kori -laatusertifikaatin nuoriso- ja harrastekoripallon saralta.


title: Ura Basket

text: Vuonna 2005 koripallotoiminta irtautui Kaarinan Urasta perustaen oman järjestön Ura Basketin. Perustajajäseniä olivat Pekka Kallio (pj.), Oskari Arell, Heli Kallio, Kari Lehtinen, Jukka Lindberg, Mikael Markkula ja Markku Tuliniemi. Koko Kaarinan Uran koripallotoiminta siirtyi uuteen yhdistykseen 1.6.2005 alkaen.


title: Ura Basket

text: Ura Basketin miesten edustusjoukkue pelasi kaudella 2016–2017 koripallon miesten 1B-divisioonassa. Välierissä se kohtasi Turun NMKY:n edustusjoukkueen tappiollisesti ja sai koripalloliiton kabinettipäätöksellä mahdollisuuden nousta 1A-divisioonaan. Täten joukkue sai oikeuden pelata kaudella 2017–2018 koripallon miesten 1A-divisioonassa. Joukkue sijoittui runkosarjassa toiseksi ja selvitti tiensä lopulta sarjan finaaliin HBA-Märskyä vastaan. Ura Basket voitti finaalit otteluvoitoin 3-1 ja sai mahdollisuuden anoa lisenssiä Korisliigaan. 18.6.2017 Koripalloliitto myönsi liigalisenssin Ura Basketille ja näin ollen seura pelaa kaudella 2018–2019 ensimmäisen Korisliigakautensa.


title: Ura Basket

text: Miesten I-divisioona A:n voiton jälkeen Ura Basket aloitti tekemään mestaruuden varmistaneiden pelaajien kanssa jatkosopimuksia. Jatkosopimukset seuran kanssa tekivät Aleksi Akpaso, Joona Airenne, Eero Sahlberg ja Pyry Rainamaa. Ura Basket hankki naapuriseura Kristika Turusta I-divisioona A:n parhaana pelaajana palkitun Mikael Sandbergin.


title: Arto Leivo

text: Arto Leivo (s. 1959) on suomalainen vapaa kirjailija ja pitkän linjan kirjallisuusvaikuttaja.


title: Arto Leivo

text: Leivo on kirjoittanut dekkareita salanimellä Frank Cray sekä suomentanut kymmeniä teoksia muun muassa Frank Milleriltä, James Lee Burkelta, Augusten Burroughs’lta ja Hal Sirowitzilta. Hän työskenteli vuoteen 2006 saakka Like Kustannuksen kotimaisen kirjallisuuden kustannuspäällikkönä ja julkaisi yli 30 esikoiskirjailijan teokset, muun muassa Arno Kotron. Leivo on toiminut myös Pilot-kustannuksen kustannuspäällikkönä.


title: Arto Leivo

text: Leivo valmistui Helsingin yliopistosta vuonna 1991 pääaineenaan yleinen kirjallisuustiede. Gradunsa hän teki Charles Bukowskista, jota hän on kuvannut ”oppi-isäkseen”.


title: Tuulikki Soini

text: Terttu Seija Tuulikki Soini (s. 23. syyskuuta 1929 Petsamo) on suomalainen Naantalissa asuva kirjailija joka on varsinaiselta ammatiltaan sairaanhoitaja. Soinin pääteos on 1980-luvulla ilmestynyt Petsamo-aiheinen romaanitrilogia.


title: Hydrometeorologia

text: Hydrometeorologia on hydrologian osa-alue, joka koostuu osittain meteorologiasta ja hydrologiasta. Hydrometeorologia tutkii ilmakehän veteen ja energiaan liittyviä tapahtumia, kuten veden haihtumista, tiivistymistä ja satamista.


title: Ilomantsin kirkko

text: Ilomantsin luterilainen kirkko tunnetaan värikkäänä kuvakirkkona. Se on laajan seurakunnan pääkirkko ja sijaitsee kirkonkylässä. Se on järjestyksessä Ilomantsin viides luterilainen kirkko. Kirkko on rakennettu vuonna 1796 Henrik Johan Mechelinin johdolla. Kirkossa on noin 800 istumapaikkaa.


title: Ilomantsin kirkko

text: Ilomantsin kirkko on toinen Ilomantsin kirkonkylän kirkoista. Kirkonkylässä sijaitsee myös Ilomantsin ortodoksinen kirkko.


title: Ilomantsin kirkko

text: Ilomantsin järjestyksessä neljäs luterilainen kirkko tuhoutui salamaniskun sytyttämässä tulipalossa 27.7.1794. Samassa tulipalossa tuhoutui myös luterilaisen kirkon vieressä ollut ortodoksinen kirkko. Uutta kirkkoa ryhdyttiin suunnittelemaan välittömästi. Uuden kirkon piirustukset tilattiin Tukholman yli-intendentinvirastosta. Yli-intendentti Carl Fredrik Adelcrantzin 13.5.1795 päiväämät piirustukset esittivät tasavartista ristikirkkoa. Piirustuksen kirkossa oli matala satulakatto ja se oli torniton. Piirustusten pohjalta toteutettuun ristikirkkoon jäi alkuperäisestä suunnitelmasta lopulta vain sen ristimuoto, sekin kapenevasakaraisena toteutettuna.


title: Ilomantsin kirkko

text: Ilomantsin seurakunnalla oli vaikeuksia löytää rakentaja uudelle kirkolle. Lopulta rakentajaksi valittiin tammikuussa 1796 korkeasta palkkavaatimuksesta huolimatta Kiteen Matkaselän sahan kirjuri Adam Mechelin. Työt olivat kuitenkin vasta aluillaan, kun hän kuoli tapaturmaisesti samana vuonna. Työn jatkajaksi valittiin Adam Mechelinin poika, ylioppilas Johan Henrik Mechelin (s. 1774 Juva, k. 1840 Jaakkima), jonka johdolla kirkkoa rakennettiin kesän 1796 ajan. Pääpiirteissään kirkko oli valmiina saman vuoden syksyllä, joskin viimeistely jatkui vielä parin vuoden ajan. Kirkkoa korjattiin jo 1810-luvun alussa. Työstä vastasi tällöin kirkonrakentaja Juhana Karppinen. Karppinen vastasi myöhemmin myös kellotapulin korjaustöistä.


title: Ilomantsin kirkko

text: Ilomantsin kirkko tunnetaan kuvakirkkona sen värikkäästä sisätilojen koristelusta johtuen. Ajatus kirkon luterilaisittain poikkeuksellisen runsaaseen koristeluun on todennäköisesti saatu läheisestä ortodoksisen kirkon runsaasta maalauskoristelusta ja ikoneista.


title: Ilomantsin kirkko

text: Ilomantsin kirkon koristeet maalasi 1830–1832 Samuel Elmgren. Hän maalasi kirkkoon puolensataa enkelihahmoa ja lukuisia Raamatun kertomuksia ja pilvien päälle kuvattuja henkilöitä. Kuvakoristelun Elmgren teki pääosin liimaväreillä, mutta hän paranteli yksityiskohtia öljyväreillä. Elmegrenin maalausten tyyli edustaa kansanomaista uusklassismia. Kirkon koristelutyyli on ainutlaatuinen Suomessa. Lähimmät vastineet koristelulle voi löytää Ruotsista.


title: Ilomantsin kirkko

text: Myös öljyvärein maalattu alttaritaulu on Elmrgenin käsialaa. Suurikokoinen taulu kuvaa ristiinnaulittua Kristusta ympärillään Neitsyt Maria, apostoli Johannes ja Magdalan Maria.


title: Ilomantsin kirkko

text: Kirkkoon tehtiin suurempia korjauksia 1840-luvun lopulla, jolloin paranneltiin paanukattoa ja perustuksia. Kirkon ulkoseinät myös laudoitettiin ja maalattiin keltaisiksi. Vuonna 1871 paanukatto korvattiin päreillä ja sisällä uudistettiin ja korjattiin eteisiä, lehtereitä, kuoria ja sakastia. Viimeistään tällöin osa alkuperäisestä Elmgrenin koristelusta jäi uuden maalipinnan alle.


title: Ilomantsin kirkko

text: Korjaukset jatkuivat 1900-luvun alussa, jolloin kirkko sai peltikaton ja lämmityskamiinat. Suuri korjaus tehtiin vuonna 1933, jolloin viipurilaisen arkkitehdin Juhani Viisteen suunnitelmien pohjalta korotettiin kirkon keskiosaa ja pientä torniosaa suurennettiin. Lisäksi muun muassa kirkon eteiset suurennettiin ja ulkoseinien vaakalaudoitus korvattiin punaiseksi maalatulla pystylaudoituksella. Sekä kirkon että kellotapulin peltikatot maalattiin kahdella värillä jäljittelemään paanukaton koristeellista vaikutelmaa. Viiste pyrki säilyttämään Elmgrenin maalaukset sisätilojen kunnostuksen yhteydessä. Vanhojen maalausten kunnostajaksi ja uusien enkelihahmojen ja koristemalausten tekijäksi valittiin viipurilainen taiteilija Lauri Välke. Välkkeen apuna toimi enolainen taidemaalari Eino Härkönen. Samassa yhteydessä kuorin ikkunoihin hankittiin Salomo Wuorion lasimaalamon valmistamat lyijylasimaalaukset, jotka suunnitteli Paul Semonov (myöh. Pauli Semeri).


title: Ilomantsin kirkko

text:
Seuraava suuri korjaus tehtiin vuosina 1993–1994. Tällöin vanhoja maalauksia puhdistettiin ja entisöitiin alkuperäistä ilmettä kunnioittaen.
Uusi kirkko oli valmistumisensa jälkeen useamman vuoden ilman kelloja, sillä vanhan kirkon kello oli sulanut tulipalossa. Vanhan kellon metalli oli kuitenkin otettu talteen ja siitä voitiin vuonna 1801 valaa uusi kello. Se sijoitettiin vuonna 1803 valmistuneeseen kellotapuliin, jonka oli rakentanut kirkonrakentaja Iisakki Sorsa. Malliltaan kellotapuli oli kolminivelinen pohjalaistyyppinen renessanssitapuli.
Kirkon pihassa on herätysliikkeen johtajan Henrik Renqvistin ja lähetyssaarnaaja Pietari Kurvisen muistomerkit. Molemmat ovat syntyneet Ilomantsissa.


title: Will Patton

text: Will Patton (s. 14. kesäkuuta 1954) on yhdysvaltalainen näyttelijä. Hän aloitti uransa teatterissa ja on esiintynyt myös televisiossa, mutta on enemmissä määrin saavuttanut suosiota elokuvissa.


title: Lyijyvesi

text: Lyijyvesi () on vedellä ja mahdollisesti paloviinalla suhteessa 1:50 laimennettua lyijyetikkaa. Lyijyetikkaa taas valmistettiin liuottamalla lyijyasetaattia Pb(CHO) veteen ja lisäämällä joukkoon lyijyoksidia PbO. Lyijyvettä käytettiin ulkoisesti hauteissa ja kääreissä hoidettaessa erilaisia ruhjevammoja.


title: Kivilahti

text: Kivilahti on kylä Ilomantsissa. Sen maisemat vaihtelevat vaaranäkymistä Koitereen rantamaisemiin. Kylässä oli vielä vuosituhannen vaihteessa useita palveluja, muun muassa osuuspankin konttori. Koitereen rannalla toimi matkailuyritys Koitereen Helmi, joka kuitenkin suljettiin 2012.


title: Kivilahti

text: Joensuun Uimaharjuun on noin 15 kilometrin matka maantietä pitkin, ja sieltä löytyy lähimmät kaupat ja palvelut.


title: Kivilahti

text: Kylässä on luterilainen rajaseutukirkko, joka on rakennettu vuonna 1954. Kirkossa on 120 istumapaikkaa. Kirkon on piirtänyt arkkitehti Toivo Pelli. Alttarin krusifiksin on veistänyt Uuno Poikonen. Kirkon kello on luovutetun Karjalan Lavansaaren kirkon entinen kello.


title: Kivilahti

text: Kivilahden hautausmaalla on mm paikallisten sankarivainajien hautoja. Hautausmaalle pääsee hyvin niin veneellä kuin myös tietä pitkin autolla.


title: Kivilahti

text: Kivilahden kohdalla koitereella on hyvät veneilyviitoitukset, joita seuraamalla voi turvallisesti veneillä koko järven alueella. Reitistö on merkitty Maanmittauslaitoksen karttaan. Kiviselälle pääsee pienelläkin veneellä reitistöä pitkin helposti ja varmasti.


title: Omnium Gatherum

text:
Omnium Gatherum on suomalainen melodista death metalia soittava yhtye, joka perustettiin Kotkan Karhulassa vuonna 1996. Yhtye yhdistelee musiikissaan ennakkoluulottomasti (skandinaavista) melodista death metallia progressiiviseen rockiin ja perinteiseen heavy metalliin. Omnium Gatherum on pitkän uransa aikana ehtinyt kiertää laajalti Euroopassa, Pohjois-Amerikassa ja Kaukoidässä muun muassa Dark Tranquillityn, Rotting Christin, Swallow The Sunin, Insomniumin ja Sonata Arctican kanssa sekä julkaissut 7 albumia ja yhden ep:n, jotka ovat niittäneet laajaa suosiota alan medioissa ympäri maailman. Bändin nykyinen levy-yhtiö on saksalainen Lifeforce Records.
Yhtyeen neljäs albumi, vuonna 2008 julkaistu "The Redshift", nousi Suomen albumilistan sijalle 24. viikolla 40.


title: Omnium Gatherum

text: Vuonna 2011 julkaistu viides albumi "New World Shadows" nousi ilmestyessään Suomen albumilistan sijalle 5. viikolla 7. sekä debytoi Rumban listan ykkösenä 17.2.2011.


title: George Segal

text: George Segal (s. 13. helmikuuta 1934) on yhdysvaltalainen näyttelijä. Hän syntyi Long Islandilla, opiskeli Pennsylvanian George Schoolissa ja valmistui myöhemmin Columbian yliopistosta. Hän debytoi näyttelijänä 1960-luvun alussa.


title: George Segal

text: Segal oli vuonna 1967 ehdolla parhaan miessivuosan Oscar-palkinnon saajaksi, ja hänet on palkittu kahdella Golden Globella vuosina 1965 ja 1974.


title: George Segal

text: Segal on ollut kolmesti naimisissa. Hän oli juontamassa vuoden 1976 Oscar-gaalaa yhdessä Goldie Hawnin, Gene Kellyn, Walter Matthaun ja Robert Shaw’n kanssa.


title: Robert Shaw

text: Robert Shaw (9. elokuuta 1927 Westhoughton, Lancashire, Yhdistynyt kuningaskunta – 28. elokuuta 1978 Tourmakeady, Mayon kreivikunta, Irlanti) oli brittiläinen näyttelijä ja kirjailija.


title: Robert Shaw

text: Robert Shaw syntyi Westhoughtonissa, Lancashiressa. Hänen äitinsä oli entinen sairaanhoitaja ja isä lääkäri. Shaw’lla oli myös kolme siskoa ja yksi veli. Perhe muutti Stromnessiin, Orkneysaarille Shaw’n ollessa seitsenvuotias. Isä kärsi kaksisuuntaisesta mielialahäiriöstä ja alkoholismista, ja hän teki itsemurhan poikansa ollessa 12-vuotias. Perhe muutti sen jälkeen Cornwalliin, missä Shaw alkoi käydä yksityiskoulua. Hän opiskeli myöhemmin näyttelemistä Lontoon Royal Academy of Dramatic Artissa.


title: Robert Shaw

text: Ensimmäisenä Shaw’n tunnettuna roolina voidaan pitää agentti Donald Grantia toisessa James Bond -elokuvassa "Salainen agentti 007 Istanbulissa" (1963). Vuonna 1966 hän esitti Henrik VIII:n roolin elokuvassa "Kunnian mies", mikä toi hänelle parhaan miessivuosan Oscar- ja Golden Globe -ehdokkuudet. Hän esiintyi lisäksi muun muassa elokuvissa "Taistelu Ardenneilla" (1965), "Kenraali Custer – Lännen suuri taistelija" (1967), "Taistelu Englannista" (1969) ja "Nuori seikkailija" (1972).


title: Robert Shaw

text: Vuonna 1973 Shaw teki yhden uransa parhaista rooleista useita Oscareita voittaneessa elokuvassa "Puhallus". Hän esitti suuren huiputuksen kohteeksi joutuvaa mafiapomoa, vastanäyttelijöinään Paul Newman ja Robert Redford. Seuraavana vuonna hän tähditti Walter Matthaun kanssa trilleriä "Pelham 1-2-3 kaapattu" (1974).


title: Robert Shaw

text: Shaw nähtiin yhdessä kaikkien aikojen menetyneimmässä kauhuelokuvassa, Steven Spielbergin vuoden 1975 klassikossa "Tappajahai", jossa hän näytteli kalastaja Sam Quintia; kyseinen rooli on Shaw’n kenties tunnetuin. Hän toimi yhtenä vuoden 1976 Oscar-gaalan isännistä. Vuonna 1977 hän esiintyi elokuvassa "Syvyyden saalistajat", joka "Tappajahain" tapaan perustui Peter Benchleyn kirjaan. Seuraavana vuonna ilmestynyt "Navaronen tykit" -elokuvan jatko-osa "Navaronen haukat" jäi hänen toiseksi viimeiseksi elokuvakseen.


title: Robert Shaw

text: Vaikka Shaw’n maine perustuu pääasiassa elokuvarooleihin, hän oli myös romaani- ja näytelmäkirjailija. Hänen teoksistaan on suomennettu ainakin "Piilopaikka" vuodelta 1960. Shaw osallistui myös "Tappajahain" käsikirjoittamiseen: monologi, jossa Quint kertoo kokemuksistaan USS Indianapoliksella, on osittain hänen käsialaansa.


title: Robert Shaw

text: Shaw kuoli 51-vuotiaana sydänkohtaukseen vuonna 1978, jolloin hän oli juuri saanut elokuvan "Atlantin pikajuna" kuvaukset valmiiksi.


title: Robert Shaw

text: Elokuussa 2008 hänen kuolinpaikkansa lähettyville perustettiin muistokivi.


title: Hoffmannin tipat

text: Hoffmannin tipat (tai Hokmannin tipat) olivat 1800-luvulla ja 1900-luvun alkupuolella käytössä ollut yleislääke, joka oli valmistettu sekoittamalla yksi osa eetteriä ja kolme osaa spriitä. Seoksen oli alun perin keksinyt saksalainen Friedrich Hoffmann (1660–1742). Sitä markkinoitiin kauppanimellä "Anodyne" kouristuksiin, korvasärkyyn, hammassärkyyn, munuaiskiviin, sappikiviin, kuukautiskipuihin ja moneen muuhun vaivaan.


title: Hoffmannin tipat

text: Hoffmannin tippoja myytiin yleisesti alkoholin korvikkeena käytettäväksi ja tippoja käytettiin tällöin sokeripalaan imeytettynä. Tippojen väärinkäyttö päättyi Etelä-Suomessa suurelta osin sen jälkeen, kun kieltolaki kumottiin ja laillista alkoholia oli saatavana. Samaan aikaan apteekit alkoivat kontrolloida tehokkaasti tippojen myyntiä. Lapissa tippojen käyttö jatkui vielä 1950-luvulle saakka, kunnes Alkon myymäläverkko laajeni siellä ja laillisen alkoholin saanti helpottui.


title: Tomita

text: Tomita on japanilainen sukunimi, joka on muun muassa seuraavilla henkilöillä:


title: Hota-pulveri

text: Hota-pulveri oli tamperelaisen lääketehtaan Starin valmistama särkylääke, joka oli suosittu aina 1960-luvulle asti. Pulveria myytiin keltasinisessä pakkauksessa, jossa oli kuvattuna intiaanihahmo, ja sitä kutsuttiin myös intiaanipulveriksi. Jauhetta nautittiin kaatamalla sitä pussista veteen tai suoraan suuhun. Pulverin nimi tuli intiaanien pyhää kukkaa tarkoittavasta sanasta.


title: Hota-pulveri

text: Hota-pulverin ainesosia olivat asetyylisalisyylihappo, salisyyliamidi, askorbiinihappo eli C-vitamiini, kolapähkinä ja kofeiini. Aluksi pulverin valmistuksessa käytettiin kofeiinipitoisesta rohdosta valmistettua guarana-tahnaa, mutta sota-aikana tahnaa ei ollut saatavilla, ja se korvattiin kofeiinilla sekä kolapähkinällä.


title: Hota-pulveri

text: Hota-pulverin valmistus alkoi vuonna 1929, ja sitä valmisti Star ja myöhemmin turkulainen Leiras (nykyinen Takeda) aina vuoteen 1998, jolloin Lääkelaitos perui sen myyntiluvan.


title: Hota-pulveri

text: Hota-pulveria käytettiin vielä 1960-luvulla hyvin runsaasti särkylääkkeenä. Ajoittain sen käyttö sai riippuvuutta läheneviä piirteitä, sillä se sisälsi 1950-luvulla pienen määrän amfetamiinia. Pulverin aikaisemmin sisältämä fenasetiini, mutta ilmeisesti myös salisyyliamidi, yhdistettynä muihin pulverin ainesosiin oli munuaisille vaarallinen, ja sen takia myös hengenvaarallista.


title: Fernando Arrabal

text: Fernando Arrabal Terán (s. 11. elokuuta 1932) on espanjalais-ranskalainen kirjailija ja elokuvaohjaaja. Hän syntyi Melillassa, kasvoi Ciudad Rodrigossa, Salamancan maakunnassa, ja suoritti yliopisto-opintonsa Madridissa.


title: Fernando Arrabal

text: Arrabalin isä vangittiin Espanjan sisällissodassa; hän katosi pysyvästi paettuaan viimeisestä vankilastaan 4. marraskuuta 1941.


title: Fernando Arrabal

text: Vuonna 1955 Pariisiin muuttanut Arrabal on kansainvälisesti tunnettu varsinkin näytelmäkirjallisuudellaan. Hänestä tehtiin Kunnialegioonan ritari 14. heinäkuuta 2005.


title: Fernando Arrabal

text: Hänen teoksistaan on suomennettu "Baal Babylone (Viva la muerte)" ("Viva la muerte!" suom. Pekka Parkkinen. WSOY, 1973 ISBN 951-0-05812-2). Arrabalin näytelmistä on suomeksi esitetty "Fando ja Lis" sekä "Pique-nique en campagne" nimillä "Piknik, Aamiainen sotakentällä" ja "Huviretki sotakentälle". Hänen näytelmistään on tehty muutamia elokuvasovituksia, ja Arrabal toimi itse ohjaajana elokuvissa "Viva la muerte" (1971) ja "Saavun kuin hullu hevonen" ("J’irai comme un cheval fou", 1973).


title: Takaraivoluu-kannattajanikamanivel

text: Takaraivoluu-kannattajanikamanivel () eli ylempi niskanivel muodostuu takaraivoluun niskanastan ja kannattajanikaman "fovea articularis cranialis":en välille. Se muodostuu kahdesta erillisestä nivelpussista, jotka ovat ventraalisesti yhteydessä lihansyöjillä, naudoilla, hevosilla ja vanhoilla sioilla, mutta dorsaalisesti ne ovat erillään. Lisäksi lihansyöjillä ylempi niskanivel on yhteydessä kannattaja-kiertonikamanivelen kanssa. Ylempi niskanivel toimii päätä nyökätessä, mutta se ei kierry tai taivu sivulle. Ylempi niskanivel luetaankin kuuluvaksi sarananiveliin.


title: Alan Bean

text: Alan LaVern Bean (15. maaliskuuta 1932 Wheeler, Texas – 26. toukokuuta 2018 Houston, Texas) oli yhdysvaltalainen astronautti. Hän kävi neljäntenä ihmisenä Kuussa Apollo 12 -lennon yhteydessä marraskuussa 1969.


title: Alan Bean

text:
Bean tuli tunnetuksi myös Skylab 3 -lennosta, jolle hän osallistui vuonna 1973. Hän vetäytyi NASAsta vuonna 1981 ja omistautui sittemmin maalaustaiteelle.
Bean kuoli lyhyen sairauden jälkeen 86-vuotiaana Houstonissa 26. toukokuuta 2018.


title: Sukelluslaivalla maapallon ympäri

text: Sukelluslaivalla maapallon ympäri () on Jules Vernen kirjoittama, vuonna 1870 julkaistu ja WSOY:n suomeksi hieman lyhennettynä toimitettu romaani. Karisto on julkaissut kirjan suomeksi yhtenäisenä niteenä nimellä Kapteeni Nemo ja Nautilus sekä kolmen erillisen niteen sarjana nimillä "Merten alitse", "Kapteeni Nemo" ja "Nautilus". Minerva Kustannus on julkaissut kirjan (myös hieman lyhennettynä) nimellä Kapteeni Nemo : Merten syvyyksissä.


title: Sukelluslaivalla maapallon ympäri

text: Kirja kertoo kapteeni Nemosta ja hänen sukelluslaivalleen, "Nautilukselle" joutuneista professori Aronnaxista, tämän palvelijasta sekä harppuunamies Ned Landista. Kirja poikkeaa useimmista Vernen kirjoista siinä, että sen kertojana on kirjassa esiintyvä hahmo, professori Aronnax. Vain harvat Jules Vernen kirjat on kirjoitettu minäkertojalla.


title: Sukelluslaivalla maapallon ympäri

text: Romaani "Salaperäinen saari" päättää tässä kirjassa alkaneen tarinan.


title: Sukelluslaivalla maapallon ympäri

text: Merien tuntija professori Pierre Aronnax pyydetään mukaan, kun "Abraham Lincoln" -niminen laiva lähtee etsimään meriä kauhun vallassa pitävää hirviötä, jota epäillään sarvivalaaksi. Matkalla ovat mukana myös professorin palvelija, Conseil (Neuvokas) ja valaanpyytäjä Ned Land.


title: Sukelluslaivalla maapallon ympäri

text: Kun hirviö saadaan kiinni, se kääntyy ahdistajaansa vastaan ja taistelun aikana professori, Ned ja Conseil putoavat laivasta. He pelastautuvat metsästämänsä hirviön päälle, joka osoittautuu sukellusveneeksi, ja heidät vangitaan sen matkustajiksi. Sukellusveneen, "Nautiluksen" kapteeni Nemo vie vieraansa huimalle matkalle merten syvyyksiin, etelänavalle sekä kävelylle Atlantiksen kadonneella mantereella.


title: Sukelluslaivalla maapallon ympäri

text: Matkustajat joutuvat myös todistamaan "Nautiluksen" hurjaa tuhovoimaa, kun kapteeni Nemo ohjaa aluksensa päin sotalaivaa ja upottaa sen. Alkuperäisessä tarinassa sotalaiva oli venäläinen tsaarin laivaston alus, mutta koska kirjan julkaisuajankohtana Ranska ja Venäjä olivat liittolaisia, poliittisista syistä kustantaja pakotti muuttamaan sen englantilaiseksi. Samalla alun alkaen maanpakoon lähteneestä Puolan aatelisesta kapteeni Nemosta tuli sepoykapinan pakolainen, prinssi Dakkar, Bundelkhandin radžan poika ja sulttaani Tippu Sahibin jälkeläinen. "Aikakone"-lehden ensimmäisessä numerossa Jari Koponen sanoi, että tämä selitys on luultavasti


title: Sukelluslaivalla maapallon ympäri

text: Lopulta professori Aronnax ja hänen toverinsa onnistuvat pakenemaan "Nautilukselta" ja palaamaan kotiinsa tietämättä, mitä alukselle ja sen salaperäiselle kapteenille on tapahtunut heidän lähdettyään.


title: Charles Duke

text: Charles Moss Duke Jr. (s. 3. lokakuuta 1935) on yhdysvaltalainen astronautti. Hän on yksi niistä kahdestatoista ihmisestä, jotka ovat tähän mennessä astuneet Kuun pinnalle.


title: Charles Duke

text: Duke syntyi Pohjois-Carolinassa ja tuli NASA:n valitsemaksi vuonna 1966. Hän on naimisissa Dorothy Meade Clairbornen kanssa, ja hänellä on kaksi 1960-luvulla syntynyttä poikaa.


title: Charles Duke

text: Duken käynti Kuussa tapahtui osana Apollo 16 -lentoa huhtikuussa 1972.


title: Edgar Mitchell

text: Edgar Dean Mitchell (17. syyskuuta 1930 Hereford, Texas – 4. helmikuuta 2016 West Palm Beach, Florida) oli yhdysvaltalainen astronautti. Hänet valittiin NASAn astronautiksi vuonna 1966 oltuaan Yhdysvaltain merivoimien lentäjä. Mitchell kävi 9. helmikuuta 1971 Kuussa osana Apollo 14 -avaruuslentoa. Mitchell oli kuudes Kuussa käynyt ihminen.


title: Albumit auki

text: Albumit auki on alun perin Helsinki-aiheinen valokuvatietokanta, joka keräsi vuosina 2002-2006 yli 20 000 valokuvaa helsinkiläisten kotiarkistoista. Vuodesta 2014 alkaen Albumit auki on laajentunut paperi- ja diakuvien pelastushankkeeksi ja kotialbumeihin kerätyn kulttuurihistoriallisen aineiston kerääjäksi vähitellen Suomessa.


title: Albumit auki

text: Alkuperäiseen valokuvatietokantaan kerättiin kuvia vuodesta 2002 alkaen Kontulan ostoskeskuksessa sijaitsevassa Kontupisteessä, jonne sai tuoda valokuvia skannattavaksi. Tietokantaa kartoitti valokuvaaja Eeva Rista vuosina 2002–2006. Projekti oli EU:n Urban II -yhteisöaloiteohjelman rahoittama. Rahoitus albumeille päättyi vuoden 2006 lopussa.


title: Albumit auki

text: Vuonna 2014 opetus- ja kulttuuriministeriö tuki Albumit auki -jatkohanketta, jonka painopiste on alle 30-vuotiaiden työllistämisessä. Tässä yhteydessä Albumit auki -aineisto linkitetään myös Kansalliseen digitaaliseen kirjastoon. Toinen jatkohanke mahdollisti hankkeen kehittämisen koko Suomen tarpeisiin. Ensimmäiset uudet kaupungit Albumit auki -kokoelmia kartuttamassa olivat Jyväskylä, Turku, Lahti ja Raasepori.


title: Albumit auki

text: Albumit auki -arkistoa ja sen kokoelmia ylläpitää Helsingin kaupungin tytäryhtiö Lasipalatsin Mediakeskus Oy. Asiantuntijakumpaneita arkiston kehittämisessä ovat olleet Helsingin kaupunginmuseo ja Suomen valokuvataiteen museo.


title: Donald Byrd

text: Donaldson Toussaint L’Ouverture Byrd II (9. joulukuuta 1932 Detroit, Michigan – 4. helmikuuta 2013) oli yhdysvaltalainen jazztrumpetisti. Hän tuli alun alkaen tunnetuksi hard bop -muusikkona, mutta siirtyi 1970-luvun alkaessa jazz-funkiin ja 1970-luvun R&B:hen. Byrdin vuoden 1972 jazz-funkalbumi "Blackbyrd" on Blue Note -merkin eniten myynyt levy. Byrd menestyi myös pedagogina.


title: Kannattaja-kiertonikamanivel

text: Kannattaja-kiertonikamanivel () sijaitsee kannattajanikaman "fovea dentis":en ja kiertäjänikaman hampaan välissä. Sen tehtävänä on osallistua pään kiertoliikkeeseen sekä pään kallistamiseen sivulle. Kannattaja-kiertonikamanivel kuuluukin ratasniveliin. Lihansyöjillä kannattaja-kiertonikamanivel on yhteydessä ylempään niskaniveleen.


title: Ancash

text: Ancashin alue on yksi Perun 24 alueesta. Ancash sijaitsee Perun keski-pohjoisosassa, Tyynenmeren rannikolla. Pohjoisessa se rajoittuu La Libertadin alueeseen, idässä Huánucon ja Pascon alueeseen ja etelässä Liman alueeseen.


title: Ancash

text: Alueen pinta-ala on 35 826 km² ja siellä oli 1 083 519 asukasta vuoden 2017 väestönlaskennassa. Sen pääkaupunki on Huaraz.


title: FC Hansa Rostock

text: FC Hansa Rostock on vuonna 1965 perustettu saksalainen jalkapalloseura Rostockin kaupungista Mecklenburg-Etu-Pommerista. Joukkue pelaa kotiottelunsa 29 000-paikkaisella DKB-Arenalla. Hansa Rostock on entisen Itä-Saksan menestyneimpiä ja parhaiten säilyneitä joukkueita. Hansa nousi kaudeksi 2007–2008 Bundesliigaan oltuaan kauden 2006–2007 päätteeksi 2. Bundesliigassa toisena. Visiitti Saksan pääsarjaan oli kauden mittainen ja kaudella 2018–2019 seura pelaa kolmannella sarjatasolla 3. Ligassa. Sen kapteenina toimii Stimmen von Stevanovic


title: In Keeping Secrets of Silent Earth: 3

text: In Keeping Secrets of Silent Earth: 3 progressiivista rockia soittavan Coheed and Cambrian toinen studioalbumi, joka julkaistiin 7. lokakuuta 2003. Levy nauhoitettiin Applehead Recordingissä, Woodstockissa, New Yorkissa, ja sen tuottivat Michael Birnbaum ja Chris Bittner.


title: In Keeping Secrets of Silent Earth: 3

text: Albumi on "The Amory Warsin" kolmas osa (mutta toinen joka on julkaistu), ja siltä julkaistiin kaksi singleä: "A Favor House Atlantic" ja "Blood Red Summer".


title: In Keeping Secrets of Silent Earth: 3

text: Albumi sijoittui sijalle #52 Billboard 200 -listalla, ja on myynyt yli 500 000 kopiota, joten se on myynyt RIAA:n asteikolla kultaa.


title: Vapaa säestys

text: Vapaalla säestyksellä tarkoitetaan kykyä luoda tai toistaa musiikkia ilman kirjoitettua tekstuuria. Vapaata säestystä voi opiskella instrumentilla, jolla voidaan tuottaa melodia ja moniääninen säestys yhtäaikaisesti. Useimmiten vapaata säestystä harjoitetaan pianolla. Sitä voidaan harjoittaa myös muilla soittimilla, kuten kitaralla, harmonikalla ja kanteleella. Instrumenttikohtaiset erot otetaan huomioon esimerkiksi sävellajia, säestyskudosta, sointujen laajuutta ja ohjelmistoa koskevissa kysymyksissä.